KKM saran SOP, rentas sempadan lebih ketat
Oleh MOHD SHARKAWI LONDING

9 Januari 2021, 2:52 pm
JOHOR BAHRU – Kawalan pergerakan rentas negeri dan daerah antara cadangan yang dikemukakan Kementerian Kesihatan kepada Majlis Keselamatan Negara (MKN) sebagai langkah untuk melandaikan semula lekuk penularan Covid-19.
Menteri Kesihatan, Datuk Seri Dr. Adham Baba berkata, kes jangkitan sporadik akibat aktiviti rentas negeri dan daerah dikesan menjadi menyumbang kepada peningkatan kes secara mendadak.
Menurutnya, berdasarkan data kumulatif terkini, kes sporadik iaitu jangkitan dalam kalangan komuniti mencatatkan angka 50 peratus di samping kes-kes positif melibatkan bukan warganegara.
“Kementerian bukan sekadar melihat trend dalam negara tetapi juga kepada senario luar negara yang mendapati jangkitan Covid-19 menular secara pantas termasuk di England dan Amerika Syarikat serta beberapa negara lain.
“Justeru, kita sudah memberi cadangan untuk menghadkan pergerakan rentas daerah dan negeri kerana kes-kes jangkitan kebelakangan ini terjadi kerana aktiviti itu,” katanya.
Beliau berkata demikian dalam sidang akhbar selepas Majlis Penyerahan Projek Naik Taraf Pusat Pengumpulan Darah Hospital Sultanah Aminah (HSA) di sini, hari ini.

Yang turut hadir, Ketua Setiausaha kementerian, Datuk Dr. Chen Chaw Min; Pengarah Cawangan Kesihatan Jabatan Kerja Raya (JKR), Azman Md. Hashim dan Pengarah Kesihatan negeri, Datuk Dr. Aman Rabu.
Tambah Adham, pihaknya juga menasihatkan MKN supaya memperketatkan prosedur standard operasi (SOP) sedia ada serta penguatkuasaan yang lebih tersusun dan rapi agar dapat mengawal jangkitan kes baharu Covid-19.-K! ONLINE


PKRC Maeps tidak penuh, 40 peratus masih kosong
Oleh DIYANATUL ATIQAH ZAKARYA

9 Januari 2021, 2:34 pm
ALOR GAJAH – Kerajaan menafikan video yang tular mendakwa Pusat Kuarantin Dan Rawatan Covid-19 (PKRC) Taman Ekspo Pertanian Malaysia Serdang (PKRC Maeps) sesak, sebaliknya masih mempunyai kapasiti 40 peratus untuk menempatkan pesakit.
Menteri di Jabatan Perdana Menteri (Tugas-tugas Khas), Datuk Seri Mohd. Redzuan Md. Yusof berkata, video dimuat naik di media sosial tersebut menampakkan suasana ramai ekoran ia dirakamkan ketika pesakit sedang beratur bagi pendaftaran dan masih belum ditempatkan.
Jelasnya, setakat ini kapasiti PKRC itu hanya dipenuhi kira-kira 60 peratus pesakit terdiri daripada mereka yang tidak bergejala atau bergejala ringan, namun didapati positif Covid-19.
“Jika dilihat, rekaan PKRC itu bukanlah sebagai pusat klinikal tetapi ruang kita sediakan bagi mereka yang tidak bergejala tetapi didapati positif Covid-19.
“Berkenaan video tular, memanglah nampak ramai kerana apa yang dipaparkan adalah pesakit yang sedang beratur untuk mendaftar, tidak ada isu PKRC Maeps penuh kerana kapasiti digunakan hari ini hanya mencecah 60 peratus,” katanya pada sidang akhbar selepas Majlis Khatan Perdana 5.0
“Etno-Sains Bertanjak” di Anggerik Malaysia di sini tadi.
Terdahulu, tular satu video berdurasi 0.41 saat di media sosial sejak semalam memaparkan keadaan di PKRC Maeps sesak sehingga mencetuskan kebimbangan netizen.

Ujarnya, pihaknya masih lagi menjalankan siasatan dan tidak menolak kemungkinan video itu tular disebabkan sifat segelintir pihak mengharapkan layanan atau tempat rawatan bertaraf kelas pertama. -K! ONLINE


Peek-A-Zoo berlangsung secara maya 16 Januari ini
Oleh MOHD RIDZAUDDIN ROSLAN

9 Januari 2021, 2:55 pm
PETALING JAYA- Program tanggungjawab sosial ‘Peek-A-Zoo’ kendalian pelajar tahun akhir iCEPS Fakulti Komunikasi dan Pengajian Media, Universiti Teknologi Mara (UiTM) akan berlangsung secara maya pada 16 Januari ini menerusi akaun Facebook Peek-A-Zoo.
Ketua projeknya, Hafiz Itam berkata, program itu dilihat menjadi platform terbaik meningkatkan kesedaran orang ramai terhadap penjagaan haiwan khususnya ketika negara berdepan Covid-19.
“Program ini memberi fokus untuk membantu Zoo tempatan yang terjejas akibat Covid-19 sehingga mereka kekurangan bekalan makanan haiwan susulan bajet kurang mencukupi.
“Diharapkan usaha murni ‘Peek-A-Zoo’ dapat membantu mereka untuk terus bernafas sekali gus memberi keselesaan maksimum kepada haiwan di sana,” katanya kepada Kosmo!.
Menurut Hafiz, pelbagai aktiviti menarik akan diadakan sepanjang program itu berlangsung antaranya swafoto bersama haiwan kesayangan, pertandingan reka bentuk mural, kuiz online dan bual bicara bersama Jabatan Veterinar.
“Kami berharap program ini dapat membuka mata orang ramai khususnya pihak swasta dan badan bukan kerajaan untuk tampil menghulurkan sumbangan” ujarnya. – K! ONLINE


Sampah, sisa pokok burukkan lagi banjir
Oleh MOHD YUNUS YAKKUB

9 Januari 2021, 2:39 pm
SHAH ALAM – Sistem saliran tersumbat akibat sampah-sarap dan sisa banjir seperti pokok tumbang telah memburukkan lagi situasi banjir di beberapa negeri sehingga kini.
Ketua Setiausaha Kementerian Alam Sekitar Dan Air, Datuk Seri Ir. Zaini Ujang berkata, perkara itu menyebabkan pengaliran air terbatas seterusnya menyebabkan ada kawasan terus digenangi walaupun air telah surut (banjir termenung).
Katanya, kerjasama masyarakat amat diperlukan agar tidak membuang khususnya sampah sarap ke dalam longkang atau laluan anak sungai yang yang akan menyukarkan air surut apabila berlakunya banjir.
“Semasa banjir banyak sampah-sampah, pokok tumbang tersangkut di longkang dan sistem saliran lain yang menyebabkan air sukar untuk keluar daripada kawasan tersebut.
“Ini merupakan antara faktor utama banjir terus berlaku di negeri-negeri terlibat,” katanya ketika ditemui pemberita selepas projek denai sungai kebangsaan, Sungai Damansara di Management and Science University (MSU) di sini hari ini.
Turut hadir Presiden MSU, Prof. Tan Sri Mohd. Shukri Ab. Yajid.

Kosmo! hari ini melaporkan keadaan banjir di Pahang dan Terengganu tiada tanda-tanda surut malah semakin buruk apabila bilangan mangsa yang terpaksa dipindahkan ke pusat pemindahan sementara (PPS) meningkat secara mendadak semalam. -K! ONLINE


Status pembukaan sekolah lepas pengumuman PM
Oleh ZULKIFLI MANZOR

9 Januari 2021, 2:20 pm
KUALA LUMPUR – Kementerian Pendidikan Malaysia (KPM) akan memperjelaskan dan membuat penerangan terperinci mengenai isu pembukaan semula sekolah yang dijadualkan bermula 20 Januari ini pada minggu depan.
Menteri Kanan (Pendidikan), Dr Radzi Jidin berkata, pihaknya perlu menunggu pengumuman oleh Perdana Menteri, Tan Sri Muhyiddin Yassin mengenai tindakan yang akan dilaksanakan kerajaan berhubung situasi semasa jangkitan Covid-19 terlebih dahulu.
Sehubungan itu, beliau enggan mengesahkan sama ada sesi persekolahan akan diteruskan mengikut jadual atau perlu ditangguhkan berikutan penularan wabak Covid-19 yang semakin meningkat.
“Komitmen kita (KPM) adalah untuk sekolah dibuka, tetapi masih perlu mengambil kira perkembangan semasa. Penjelasan lanjut secara terperinci akan saya buat sejurus pengumuman Perdana Menteri pada Isnin ini,” katanya ketika ditemui pemberita di sini tadi. -K! ONLINE


Enam sekeluarga ditahan edar dadah
Oleh IVAN AMIRUL

9 Januari 2021, 2:16 pm
KOTA KINABALU – Enam sekeluarga ditahan selepas didapati melakukan pengedaran dadah dalam serbuan di sebuah rumah di Kampung Sembulan di sini kelmarin.
Dalam serbuan pukul 12.30 tengah hari itu, enam individu berkenaan membabitkan pasangan suami isteri, dua anak lelaki dan seorang lagi anak perempuan serta suaminya.
Ketua Polis Daerah Kota Kinabalu, Asisten Komisioner Habibi Majinji berkata, semua suspek ditahan adalah warga tempatan berumur antara 20 hingga 66 tahun.
“Enam paket syabu seberat 67.80 gram yang disembunyikan di bawah pecahan jubin di rumah mereka turut ditemui.
“Siasatan lanjut juga mendapati dua antara suspek ditahan memiliki rekod jenayah lampau mengikut Akta Dadah Berbahaya 1952.
“Selain itu, dua lagi suspek didapati positif dadah manakala selebihnya negatif,” katanya dalam kenyataan akhbar hari ini.

Sementara itu, Habibi berkata, menerusi serbuan berasingan di kawasan flat perumahan Kampung Sembulan Tengah pada hari sama berjaya menahan seorang lelaki berusia 37 tahun.
Menurut Habibi, pemeriksaan kereta Toyota Vios milik suspek berjaya menemukan tiga paket syabu seberat 150.36 gram yang disembunyikan di dalam bonet belakang dalam penahanan sekitar pukul 7.35 malam itu. -K! ONLINE


Kenyataan Rizman berat sebelah, berbaur peribadi – Natasha
Oleh KOSMO!

9 Januari 2021, 12:41 pm
PETALING JAYA – Selepas beberapa hari berdiam diri dan mengunci mulut berkenaan kontroversi busana putih salju yang digayakan Selasa lalu, pelakon Natasha Hudson tampil bersuara dengan hujah tersendiri.
Menurut Natasha, kenyataan yang dikeluarkan pereka fesyen, Rizaman Ruzaini itu seolah-olah berat sebelah dan berbaur peribadi semata-mata.
“Mungkin kenyataan berkenaan dibuat kerana dia tidak tahu siapa pembeli busana tersebut pada awalnya.
“Atau mungkin juga kenyataan tersebut dibuat kerana saya bukanlah artis gred A yang sering bekerjasama dengannya. Tetapi dalam apa sudut sekali pun, perasaan pelanggan atau pembeli sepatutnya dihormati mereka. Baju tersebut dibeli dengan promosi potongan harga dan bukan ditaja mereka.
“Sekalipun pembeli dan pelanggan mengenakan tudung dan meminati sesebuah rekaan yang bertentangan dengan imej, adakah mereka akan menjualnya? Saya pasti mereka akan menjualnya demi keuntungan tanpa mempersoalkan hasrat yang ingin membeli,” katanya dalam satu kenyataan.
Natasha atau nama sebenarnya Natasha Liana Hudson, 39, menambah, dia benar-benar terkejut dengan reaksi dua pereka fesyen itu.

“Saya bukan tidak mengenali mereka. Begitu juga sebaliknya. Saya pernah menggayakan rekaan mereka suatu ketika dulu.
“Bukan mereka tidak boleh bertanya situasi sebenar atau selidik kepada saya sebelum mengeluarkan kenyataan balas yang disifatkan seperti menghentam.
“Saya berasakan komen mereka yang busana tersebut tidak sesuai untuk orang berhijab tidak tepat. Sedangkan kalau kita lihat di internet, busana rekaan mereka sebelum ini untuk selebriti bertudung kelas A ada yang mengenakan turban dan menampakkan leher ataupun menampakkan potongan badan.
“Apa pula pendirian mereka terhadap situasi sebegitu. Tepuk dada tanya hati,” katanya.
Ibu tunggal tiga anak yang popular menerusi filem Chermin itu bagaimanapun mengakui khilafnya saat mengenakan busana berkenaan.
“Ikutkan busana yang saya sarung tempoh hari boleh saja digayakan sesiapa pun mengikut cita rasa dan olahan gaya masing-masing. Ya, saya ambil mudah melalui cara pemakaiannya.
“Jujur saya tidak sangka akan mencetuskan kontroversi. Malah harus saya tegaskan juga ini bukan kontroversi terancang untuk melariskan produk Crystal C White,” ujarnya yang dilantik sebagai duta produk berkenaan.
Natasha juga berpandangan pereka fesyen itu harus memohon maaf kepada Nor Shahlina Abu yang merupakan rakan kongsi produk suplemen kesihatan Crystal C White.
Terdahulu, tindakan Natasha menggayakan pakaian yang seolah-olah menampakkan bahagian bahu ketika majlis pelancaran produk kecantikan berkenaan Selasa lalu heboh diperkatakan.
Bahkan, pakaian tersebut juga mempunyai belahan pada bahagian belakang sehingga menampakkan betisnya. -K! ONLINE


Nora Danish larang anak ada akaun Instagram
Oleh SAIRUL ZAMRI MISRANI

9 Januari 2021, 2:43 pm
PETALING JAYA – Pelakon jelita Nora Danish melarang sama sekali anak lelaki sulungnya, Putera Rayqal mempunyai akaun Instagram peribadi walaupun sudah menginjak usia 12 tahun.
Menerusi hantaran yang dimuat naik dalam Instagramnya, Nora berkongsi suasana majlis sambutan ulang tahun kelahiran anak lelakinya itu baru-baru ini.
Nora atau nama sebenarnya Nora Mohd. Danish Hanif, 39, dalam hantaran tersebut turut meluahkan rasa bangga dan mendoakan Rayqal menjadi anak yang soleh serta abang yang baik kepada adik-adik.
“Awak tidak dibenarkan mempunyai akaun Instagram walaupun pada umur sekarang ini ya,” tulis Nora pada ruangan kapsyen.
Rata-rata netizen dan pengikut memuji sikap tegas yang ditunjukkan Nora dalam soal mendidik dan mengawal gerak-geri anaknya itu.
Selain ahli keluarga terdekat, majlis ulang tahun tersebut turut dihadiri bekas suami Nora, Jejai iaitu bapa kandung Rayqal.

Terdahulu, Nora berkahwin dengan Jejai atau nama sebenarnya Rizal Ashram Ramli pada 20 Jun 2006 dan bercerai dua tahun selepas itu iaitu pada 10 Julai 2008. – K! ONLINE


Kanak-kanak terkunci dalam kereta diselamatkan bomba
Oleh MOHD SYALMIZI HAMID

10 Januari 2021, 8:20 pm
SEBERANG PERAI – Seorang ibu cemas apabila anak perempuannya berusia setahuan terperangkap kira-kira setengah jam di dalam sebuah kereta yang terkunci di hadapan sebuah rumah di Bertam, Kepala Batas di sini hari ini.
Jurucakap Jabatan Bomba dan Penyelamat negeri berkata, pihaknya bergegas ke lokasi kejadian sebaik menerima panggilan kecemasan pada pukul 5.40 petang.
“Apabila bomba tiba, didapati seorang kanak-kanak perempuan berusia setahun terperangkap di dalam kereta jenis Perodua Myvi yang terkunci.
“Dengan mengenakan pakaian perlindungan diri (PPE) anggota kemudian melaksanakan kerja-kerja menyelamat menggunakan peralatan khas dan mangsa berjaya dikeluarkan dari kereta pada pukul 6.10 petang,” katanya kepada pemberita hari ini.
Menurutnya, kejadian itu tidak mengakibatkam kecederaan kepada kanak-kanak tersebut.
Operasi itu dijalankan oleh pasukan bomba dari Balai Bomba dan Penyelamat Bertam. – K! ONLINE


Warga emas patah kaki, pinggul dikejar kera
Oleh DIYANATUL ATIQAH ZAKARYA

10 Januari 2021, 7:08 pm
MELAKA – Seorang wanita warga emas berisiko lumpuh selepas patah kaki kiri dan pinggul ketika cuba menyelamatkan diri dari dikejar seekor kera liar di halaman rumahnya di Kampung Morten, pagi semalam.
Dalam kejadian kira-kira pukul 8.30 pagi itu, mangsa yang berusia 73 tahun mengalami patah paha serta pinggul dan sedang mendapatkan rawatan di Hospital Melaka.
Sidang Kampung Morten, Ahmad Safwan Salim ketika dihubungi berkata, kejadian malang itu berlaku ketika mangsa dikatakan sedang membersihkan halaman rumahnya.
“Mangsa tinggal seorang diri dirumahnya dan ketika dia membersihkan halaman rumah, tiba-tiba datang seekor kera menyergahnya menyebabkan warga emas itu terkejut.
“Mangsa kemudian melarikan diri kerana bimbang diserang sebelum dipercayai terjatuh menyebabkan kaki dan pinggulnya patah,” katanya.
Ujarnya, mangsa yang menjerit meminta tolong kemudian dibantu penduduk sebelum dikejarkan ke Hospital Melaka.

Tambahnya, difahamkan mangsa perlu menjalani beberapa pembedahan di bahagian kaki serta pinggul dan berisiko lumpuh.
Mengulas lanjut Ahmad Safwan berkata, kes gangguan kera itu adalah yang kedua berlaku di kampung berkenaan sejak 2017, selepas habitat haiwan itu di Taman Rumpun Bahagia, Bachang dibangunkan.
“Kes pertama berlaku pada 2017 yang turut mengakibatkan seorang warga emas patah kaki akibat dikejar sekumpulan kera yang ingin mencari makanan di sekitar kawasan ini.
“Jabatan Perlindungan Hidupan Liar dan Taman Negara (Perhilitan) kemudian telah meletakkan sangkar untuk menangkap haiwan liar tersebut sebelum mengalihkan perangkap itu ke kawasan lain,” katanya.
Sementara itu, Pengarah Perhilitan negeri, Mohd. Firrdhaus Mahmood berkata, susulan kejadian kelmarin, pihaknya telah meletakkan semula sangkar berkenaan di kawasan itu.
“Selepas insiden 2017, kita telah memindahkan sangkar ke kawasan lain selepas mendapati kawasan itu telah pasif (tiada serangan kera).
“Bagaimanapun semalam, kita telah letakkan semula sangkar disitu. Kita tidak boleh tembak lupus kera di sana kerana kawasan itu mempunyai bangunan tinggi dan khuatir tembakan akan tersasar,” katanya. – K! ONLINE


Gereja musnah terbakar di Morib
Oleh NOR AZIHAN MD. GHAZALI

10 Januari 2021, 10:30 pm
KUALA LANGAT – Sebuah gereja, Mar Thoma Syrian berusia 24 tahun musnah dalam kebakaran di Morib, malam ini.
Dalam kejadian kira-kira pukul 7.25 malam itu bagaimanapun tiada kemalangan jiwa dilaporkan.
Penolong Pengarah Bahagian Operasi Jabatan Bomba dan Penyelamat Selangor, Hafisham Mohd. Noor berkata, kebakaran dikatakan bermula daripada bumbung di ruang perhimpunan sebelum merebak ke bahagian lagi bangunan gereja berkenaan.
Katanya, seramai 18 anggota termasuk pegawai dari Balai Bomba dan Penyelamat (BBP) Banting, Telok Panglima Garang dan Lapangan Terbang Antarabangsa Kuala Lumpur (KLIA) tiba dikejarkan ke lokasi kejadian sebaik menerima pangggilan kecemasan pukul 7.28 malam.
“Anggota yang tiba di lokasi kejadian mendapati api sedang marak dan memusnahkan ruang perhimpunan gereja berkenaan.
“Kebakaran berjaya dikawal selang beberapa minit kemudian dengan 80 peratus bangunan itu musnah,” katanya ketika dihubungi Kosmo! sebentar tadi.

Jelas Hafisham, jumlah kerugian dan punca sebenar kejadian masih dalam siasatan pihaknya. – K! ONLINE


2,433 kes baharu, sembilan kematian dicatat
Oleh SITI A'ISYAH SUKAIMI

10 Januari 2021, 7:04 pm
PUTRAJAYA – Sebanyak 2,433 kes baharu dilaporkan hari ini menjadikan jumlah kes positif Covid-19 di seluruh negara mencecah sebanyak 135,992 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 kini merekodkan sebanyak 27,332 kes.
Menurutnya, daripada jumlah kes baharu hari ini, tujuh daripadanya ialah kes import yang mendapat jangkitan dari luar negara manakala, sebanyak 2,426 kes penularan tempatan.
“Terdapat sebanyak 1,277 kes sembuh dilaporkan dan jumlah kumulatif kes sembuh sepenuhnya daripada Covid-19 sebanyak 108,109 kes.
“Sembilan lagi kematian direkod dan jumlah kes kematian Covid-19 di Malaysia sebanyak 551 kes,” katanya dalam satu kenyataan akhbar di sini hari ini.
Ujarnya lagi, sebanyak 171 kes positif sedang dirawat di Unit Rawatan Rapi dengan 76 kes memerlukan bantuan pernafasan. – K! ONLINE


552 ditahan ingkar PKPP
Oleh MOHD. HUSNI MOHD. NOOR

10 Januari 2021, 6:40 pm
PUTRAJAYA – Seramai 522 individu ditahan Polis Diraja Malaysia (PDRM) atas pelbagai kesalahan ingkar Perintah Kawalan Pergerakan Pemulihan (PKPP).
Menteri Kanan (Keselamatan), Datuk Seri Ismail Sabri Yaakob berkata, daripada jumlah yang ditahan itu, 525 individu dikompaun manakala, tiga individu direman.
Beliau berkata, antara kesalahan adalah termasuk aktiviti pusat hiburan (203), tidak memakai pelitup muka (149), gagal menyediakan peralatan merekod butiran pelanggan (101), gagal mematuhi arahan penjarakan fizikal (73) dan lain-lain (2).
“Selain itu, seramai 38 pendatang asing tanpa izin (PATI) dan tiga buah kenderaan darat dirampas menerusi Operasi Benteng di seluruh negara semalam, ” katanya dalam kenyataan akhbar, hari ini.
Ismail Sabri berkata, sebanyak 38 Ops Sanitasi Awam dilaksanakan membabitkan di sembilan buah negeri dan dua wilayah persekutuan.
Beliau berkata, secara keseluruhan, sebanyak 13,539 operasi sanitasi awam dilaksanakan oleh Kementerian Perumahan dan Kerajaan Tempatan (KPKT) sejak 30 Mac lalu.

Selain itu, katanya, seramai 101,163 individu telah pulang ke tanah air melalui pintu masuk sempadan antarabangsa sejak 24 Julai tahun lalu sehingga semalam.
“Daripada jumlah itu, seramai 7,892 individu sedang menjalani proses kuarantin wajib manakala 540 individu dihantar ke hospital untuk rawatan dan seramai 92,731 individu telah dibenarkan pulang,” katanya.
Sementara itu, Ismail Sabri berkata, sebanyak 14,231 jumlah pemeriksaan telah dilakukan oleh anggota penguat kuasa Lembaga Pembangunan Industri Pembinaan Malaysia (CIDB) yang membabitkan 8,064 tapak binaan di seluruh negara.
“Menerusi pemeriksaan di lapan buah tapak binaan semalam, tujuh tapak binaan mematuhi SOP disediakan manakala, sebuah tapak binaan pula tidak beroperasi,” katanya. – K! ONLINE


29 individu ditahan dalam serbuan dua pusat hiburan di Manjung
Oleh ASLIZA MUSA

10 Januari 2021, 7:19 pm
IPOH – Seramai 29 pengunjung termasuk seorang lelaki warga Vietnam ditahan dalam serbuan Op Pusat Hiburan di dua buah premis di Manjung semalam.
Serbuan pada pukul 8.30 malam itu dijalankan oleh sepasukan pegawai dan anggota Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak.
Ketua Polis Perak, Datuk Mior Faridalathrash Wahid berkata, individu yang ditahan berusia 22 hingga 44 tahun termasuk tujuh wanita itu dibawa balik ke Ibu Pejabat Polis Daerah (IPD) Manjung untuk saringan air kencing dan tindakan lanjut.
Katanya, daripada kesemua mereka, lapan lelaki dan dua wanita serta seorang lelaki warga Vietnam positif dadah methamphetamine dan ketamin.
“Pihak polis merampas 23 peket plastik berisi dadah jenis ketamin, 43 biji pil estacy, 10 biji pil eramin dan enam peket plastik berisi bahan disyaki dadah.
“Rampasan menerusi serbuan kedua itu membawa kepada penahanan seorang lelaki dan wanita yang masing-masing disiasat di bawah Seksyen 39B Akta Dadah Berbahaya (ADB) 1952,” katanya di sini.

Menurut beliau, pihak polis turut mengeluarkan 24 kompaun di bawah Peraturan 12, Peraturan-Peraturan Pencegahan dan Pengawalan Penyakit Berjangkit 2020 kerana gagal mematuhi penjarakan fizikal.
Katanya, dua lelaki yang dipercayai penjaga pusat hiburan turut ditahan di bawah Seksyen 6(1) Enakmen Hiburan dan Tempat-Tempat Hiburan 1997 Perak kerana menjalankan perniagaan hiburan tanpa lesen yang sah.
“Polis menasihatkan semua pengusaha pusat hiburan supaya tidak sesekali membenarkan premis mereka dijadikan tempat pengedaran dan penyalahgunaan dadah.
“Tindakan tegas terhadap pengusaha yang masih berdegil akan diambil serta mencadangkan kepada pihak berkuasa tempatan (PBT) untuk membatalkan lesen yang dikeluarkan,” katanya. – K! ONLINE


Sungai Johor berada diparas bahaya
Oleh MOHAMAD FAIZAL HASHIM

10 Januari 2021, 6:46 pm
KOTA TINGGI – Keadaan banjir di daerah ini dilihat akan bertambah buruk selepas beberapa sungai termasuk Sungai Johor berada diparas bahaya dan dijangka melimpah ke kawasan penempatan berhampiran.
Tinjauan yang dibuat di sekitar daerah ini mendapati beberapa kawasan seperti di Kampung Kelantan, Jalan Mawai dan pusat bandar didapati sudah dinaiki air.
Faktor hujan lebat yang turut sejak awal pagi tadi serta air pasang setinggi dua meter yang direkodkan oleh Jabatan Ukur dan Pemetaan Malaysia (Jupem) sekitar 6 pagi tadi menyumbang kepada kenaikan paras air.
Ramalan Jupem juga merekodkan akan berlaku air pasang setinggi 2.45 meter kira-kira pukul 8.30 malam ini yang dilihat bakal menyebabkan situasi banjir bertambah buruk.
Tinjauan juga mendapati beberapa penduduk sudah mula mengemas barang berharga sebelum meninggalkan rumah mereka manakala gerak kerja Jabatan Kebajikan Masyarakat (JKM) membantu mangsa mencuci rumah terpaksa ditangguhkan. – K! ONLINE


Rakyat Kelantan diminta tidak buat pembelian panik
Oleh ROHANA MOHD. NAWI

10 Januari 2021, 6:30 pm
KIFA BHARU – Kementerian Perdagangan Dalam Negeri Dan Hal Ehwal Pengguna (KPDNHEP) Kelantan menasihatkan pengguna di negeri ini supaya tidak membuat pembelian panik berikutan pengumuman yang akan dibuat oleh Perdana Menteri, Tan Sri Muhyiddin Yassin esok.
Pengarahnya, Adnan Abdul Rahman berkata, sekiranya pengguna melakukan pembelian panik ia boleh memberi kesan kepada kekurangan bekalan barangan keperluan di pasaran di negeri ini.
Katanya, KPDNHEP Kelantan memberi jaminan bekalan barangan mencukupi setakat ini meskipun berdepan dengan bencana banjir.
“Kita telah melantik 225 peruncit di seluruh daerah untuk menyimpan barang keperluan kepada pengguna agar ia mencukupi.
“Sebanyak 99 pemborong telah dipilih di seluruh daerah merangkumi 14 Parlimen dan 45 Dewan Undangan Negeri (ADUN),” katanya.
Beliau berkata demikian kepada pemberita selepas menghadiri Program Walkabout Gerakan Pengguna Negeri (GPN) Sempena Kempen Beli Barangan Malaysia di sini hari ini.

Hadir sama, Pengerusi Jawatankuasa Perindustrian Perdagangan, Pelaburan dan Pembangunan Usahawan negeri, Datuk Hanifa Ahmad.
Mengulas lanjut, Adnan berkata, pihaknya sentiasa memantau secara harian barang keperluan pengguna di negeri ini bagi memastikan ia sentiasa mencukupi dan mudah diperoleh di pasaran sekaligus mampu menampung keperluan pengguna secara berterusan.
Katanya, antara barangan yang dipantau termasuk gula, minyak masak, tepung, beras, roti, susu tepung, ayam, sayur, telur, bawang, cecair pencuci tangan dan pelitup muka. – K! ONLINE


Pemain industri pelancongan bimbang PKP dikuatkuasakan semula
Oleh NUR AMALINA AZMAN

10 Januari 2021, 7:47 pm
LANGKAWI – Pemain industri pelancongan di pulau peranginan ini bimbang perniagaan akan kembali merosot sekiranya Perintah Kawalan Pergerakan (PKP) dikuatkuasakan semula susulan peningkatan kes Covid-19 sejak kebelakangan ini.
Rata-rata pengusaha hotel dan agensi pelancongan mendakwa industri itu baru sahaja mahu bangkit semula selepas kerajaan memberi kebenaran untuk merentas negeri.
Naib Pengerusi Persatuan Hotel Malaysia (MAH) Cawangan Kedah dan Perlis, Razmi Rahmat berkata,
pengusaha hotel sudah pasti menerima tempias yang besar sekiranya kerajaan mengumumkan PKP ketika pemain industri pelancongan Langkawi baru sahaja mahu ‘bernafas’ semula.
“Langkawi baru sahaja menerima kedatangan ramai pelancong selepas larangan rentas negeri yang dilaksanakan di kawasan zon merah seperti Lembah Klang ditamatkan.
“Larangan rentas negeri tersebut memberi kesan teruk kepada kami kerana kebanyakkan pelancong domestik datang dari Lembah Klang,” katanya ketika dihubungi di sini hari ini.
Kata beliau, walaupun tiada lagi keputusan dibuat berhubung pelaksanaan PKP, sudah ada pelancong yang membatalkan tempahan penginapan.

“Apabila larangan rentas negeri dilaksanakan, mereka (pelancong) bimbang terpaksa berdepan kesukaran untuk kembali ke negeri asal masing-masing,” ujarnya
Menurutnya, kira-kira 70 peratus sumber ekonomi di Langkawi adalah daripada industri pelancongan.
“Kita faham keperluan untuk mengadakan larangan tersebut, tetapi kita juga memohon kerajaan untuk memahami situasi yang terpaksa dihadapi oleh industri pelancongan setelah hampir sembilan bulan terseksa kerana tiada pendapatan,” katanya.
Sementara itu, Pengarah Urusan Pro Link Travel & Tours Sdn. Bhd, Hasmadi Hamid yang berpangkalan di Pantai Chenang berkata, sekiranya larangan rentas negeri dilaksanakan semula kemungkinan akan ada protes dilakukan oleh golongan tersebut.
“Syarikat kerugian kira-kira RM20,000 apabila larangan rentas negeri yang melibatkan Lembah Klang dilaksanakan kerana kebanyakkan pelancong tempatan adalah dari kawasan tersebut.
“Sekiranya larangan itu dilaksanakan sekali lagi, agak sukar untuk kami untuk terus bertahan kerana tunggakan sewa premis ekoran PKP pada Mac tahun lalu juga masih belum langsai,” katanya. – K! ONLINE


[KEMASKINI] Tiada kesan dera pada kanak-kanak tular dihalau ibu bapa
Oleh MOHD YUNUS YAKKUB

10 Januari 2021, 7:01 pm
SHAH ALAM – Tiada kesan penderaan terhadap seorang kanak-kanak perempuan yang tular dijumpai berseorangan berhampiran Setia Taipan, Setia Alam yang didakwa didera ibu bapanya, semalam.
Timbalan Ketua Polis Daerah Shah Alam, Superintendan Ramsay anak Embol berkata, hasil semakan mendapati kanak-kanak berusia sembilan tahun itu membawa beg pakaian dengan menaiki basikal cuba mencari rumah neneknya di Klang.
Katanya, kanak-kanak itu ditemui kira-kira pukul 4 petang dan diserahkan kepada polis bantuan sebelum dibawa ke balai polis Setia Alam.
“Tiada kesan penderaan pada tubuh badan kanak-kanak itu dengan kedua ibu bapanya telah hadir dan mengambil mangsa pukul 6.45 petang hari sama,” katanya dalam kenyataan di sini hari ini.
Jelas beliau, pihaknya akan merakam keterangan ibu bapa mangsa sebaik mereka membuat laporan polis.
“Kita juga akan memanggil individu yang membuat rakaman berhubung insiden itu bagi membantu siasatan,” jelasnya.

Terdahulu, Kosmo! melaporkan tular seorang kanak-kanak perempuan berusia sembilan tahun yang mendakwa dihalau ibu bapanya sendiri ditemui sekitar jalan raya di Setia Alam di sini, semalam.
Kanak-kanak berkenaan yang ditemui pukul 3.30 petang itu berbasikal menuju rumah neneknya di Batu Belah, Klang mendakwa menyatakan kerap dimarahi dan didera oleh ibu bapanya sebelum nekad keluar daripada rumahnya. – K! ONLINE


UMNO tidak jujur jalin kerjasama dengan Bersatu
Oleh KHAIRUL MOHD. ALI

10 Januari 2021, 5:29 pm
JOHOR BAHRU – Bekas Menteri Besar, Datuk Osman Sapian mendakwa pemimpin UMNO tidak jujur dalam perjuangan kerana mengharapkan kedudukan dan jawatan untuk melakukan sesuatu perkara.
Beliau yang juga merupakan Ketua Bahagian Parti Pribumi Bersatu Malaysia (Bersatu) Ayer Hitam memberitahu, hal itu kerana majoriti pemimpin mereka yang lantang ketika ini adalah yang tewas dalam Pilihan Raya Umum (PRU) lalu selain tidak mendapat kedudukan yang dimahukan.
Jelasnya, antara individu berkenaan termasuklah pemimpin UMNO yang pernah menjawat jawatan besar dalam kerajaan terdahulu.
“UMNO ini, pemimpin mereka ramai yang tidak jujur, bukan sahaja tidak jujur dengan Bersatu, tetapi juga dengan masyarakat.
“Jika hasratnya mahu membantu dan memberi manfaat kepada rakyat, mereka masih boleh berbuat demikian walaupun berada di luar kerajaan dan tidak memegang sebarang jawatan besar,” katanya.
Beliau berkata demikian kepada pemberita selepas menyempurnakan Majlis Sumbangan Peralatan Murid Kembali Ke Sekolah di Dewan Raya Kempas, di sini hari ini.

Osman yang juga merupakan Ahli Dewan Undangan Negeri (ADUN) Kempas turut memberitahu, pihaknya tidak terkejut dengan kenyataan beberapa pemimpin UMNO yang mahu memutuskan kerjasama dengan Bersatu dalam PRU akan datang.
“Kita tidak terperanjat jika UMNO mahu berbuat demikian kerana perkara ini kita sudah nampak dari awal lagi kerana mereka bersama Bersatu hanya untuk menjadi sebahagian daripada kerajaan.
“Bila jadi kerajaan dan mempunyai kedudukan, mereka jadikan ia sebagai platform untuk perkukuh kedudukan dengan meletakkan individu di jawatan berkepentingan sama ada di peringkat akar umbi seperti Ketua Kampung, Ahli Majlis atau di peringkat lebih tinggi,” ujarnya. – K! ONLINE


Aina Abdul enggan ulangi kontroversi gaun berdarah AJL34
Oleh MOHD. HAIKAL ISA

10 Januari 2021, 5:39 pm
PETALING JAYA – Mempertaruhkan lagu berjudul Semalam pada pentas Anugerah Juara Lagu ke-35 (AJL35) yang bakal berlangsung 7 Februari depan, penyanyi Aina Abdul tidak mahu lagi mengulangi kesilapan edisi lalu.
Kata Aina atau nama lengkapnya, Nurul Aina Abdul Ghani, 27, dia tidak mahu lagu video persembahannya disekat daripada ditonton dalam YouTube.
“Saya taknak dikecam sampai saya tak boleh tengok video sendiri dalam YouTube.
“Kalau boleh saya nak revisit (lawat semula) persembahan tersebut, baca komen dan berbangga dengan persembahan lagu Sumpah di pentas AJL tahun lalu,” katanya ketika ditemui Kosmo! Online pada majlis ramah mesra AJL35 di Plaza Alam Sentral Shah Alam, Shah Alam, Selangor baru-baru ini.
Ujar Aina, dia lebih arif tentang garis panduan persembahan untuk edisi kali ini agar persembahan yang bakal dicernakan menerusi lagu Semalam tetap diingati ramai namun atas sebab yang positif.
“Kali ini, saya lebih tahu tentang garis panduan. Tahun lalu, saya pertama kali bertanding. Jadi tentang garis panduan apa semua, saya tak tahu sangat.

“Pun begitu, saya akan tetap bereksperimentasi dan menyampaikan persembahan berkonsep,” dedahnya.
Ditanya lagu manakah merupakan pilihan peribadinya untuk dinobatkan sebagai juara keseluruhan, Aina memilih lagu Eh nyanyian Zizi Kirana.
“Masa mula-mula dengar lagu tersebut, saya fikir Zizi Kirana seorang yang berani.
“Bila lama-lama dengar, saya sedar banyak yang kita boleh pelajari daripada lagu berkenaan,” kata Aina ringkas.
Tahun lalu menerusi Anugerah Juara Lagu ke-34 (AJL34) untuk lagu Sumpah, Aina mencetuskan kontroversi kerana gimik ‘darah’ yang menitis daripada gaun dipakainya seperti memberi simbolik menunjukkan aksi bunuh diri. – K! ONLINE


Semua laluan LPT1 kini dibuka kepada semua kenderaan
Oleh AHMAD SHAHERMAN SHAMSURI

10 Januari 2021, 6:15 pm
PETALING JAYA – Semua laluan di Lebuh Raya Pantai Timur Fasa 1 (LPT1) kini telah boleh dilalui oleh semua kenderaan selepas kawasan yang terlibat dengan banjir sebelum ini telah beransur pulih.
Lembaga Lebuhraya Malaysia (LLM) dalam satu kenyataan berkata, sebelum ini laluan di Kilometer 126.3 antara Persimpangan Chenor ke Persimpangan Temerloh ditutup kepada semua kenderaan akibat banjir.
Bagaimanapun kata LLM, lorong laju di laluan tersebut telah dibuka semula bermula pukul 4 petang tadi.
“Ini bermakna semua laluan di LPT1 kini boleh dilalui oleh semua kenderaan.
“Walaubagaimanapun, pengguna dinasihati untuk mematuhi papan tanda di lokasi dan berhati-hati ketika memandu,” katanya di laman Facebook di sini hari ini.
Jelas LLM, untuk mendapatkan maklumat sahih dan terkini pengguna boleh mengikutinya di laman rasmi media sosial Lembaga Lebuhraya Malaysia/ANIH Berhad di Twitter @LLMTrafik @LPTTrafik.

“Selain itu, maklumat juga boleh didapati di Facebook @Lembaga Lebuhraya Malaysia @Lebuhraya Pantai Timur atau hubungi Hotline LLM di 1800-88-7752 dan LPT-Line di 09 5479111/ 1-700-818-700,” katanya. – K! ONLINE


PRU-15: UMNO tidak beri tekanan
Oleh KHAIRUL MOHD. ALI

10 Januari 2021, 6:09 pm
JOHOR BAHRU – UMNO tidak akan memberi tekanan kepada kerajaan Perikatan Nasional (PN) supaya Pilihan Raya Umum ke-15 (PRU ke-15) diadakan dengan segera pada ketika ini.
Naib Presidennya, Datuk Seri Mahdzir Khalid berkata, keputusan berhubung PRU perlu dibuat secara rasional dengan mengambil kira kepentingan rakyat terlebih dahulu.
Jelasnya, antara perkara yang perlu diutamakan ketika ini termasuklah pandemik Covid-19 dan bencana banjir.
“Perdana Menteri, Tan Sri Muhyiddin Yassin pernah berhasrat untuk mengadakan PRU kerana kerajaan PN ketika ini tidak memiliki majoriti yang besar.
“Namun dalam masa sama, kita perlu bertindak secara rasional kerana masyarakat sedang menilai. Kita perlu selesaikan perkara yang lebih utama iaitu Covid-19 dan banjir.
“Oleh itu, kita (UMNO) tidak menekan untuk mengadakan PRU ke-15 pada waktu ini, tetapi selepas keadaan Covid-19 berada pada tahap yang lebih rendah,” katanya kepada pemberita selepas mengadakan Lawatan Kerja ke Stesen Pencawang Masuk Utama Dasar Laut Senibong di sini, hari ini.

Majlis Kerja Tertinggi UMNO sebelum ini menggesa agar PRU ke-15 diadakan sebelum berakhir suku pertama tahun ini bagi membolehkan mandat baharu diserahkan kepada rakyat namun ianya perlu tertakluk kepada situasi semasa Covid-19.
Sementara itu, ketika ditanya berhubung cadangan beberapa Bahagian UMNO yang mahu memutuskan kerjasama dengan kerajaan PN dalam PRU ke-15 akan datang, Mahdzir memberitahu perkara itu akan dibincangkan secara dalaman.
“Perkara ini antara parti terlibat, jadi biarlah ianya dibincangkan antara parti dengan parti,” ujarnya ringkas. – K! ONLINE


Elakkan cetus kluster banjir
Oleh YATIMIN ABDULLAH

10 Januari 2021, 5:32 pm
RANTAU PANJANG – Orang ramai yang berada di pusat pemindahan sementara (PPS) diingatkan supaya terus menjaga penjarakan fizikal bagi mengelakkan tercetusnya kluster banjir ketika negara berdepan penularan wabak Covid-19.
Menteri Kanan (Keselamatan), Datuk Seri Ismail Sabri Yaakob berkata, beliau mahu aspek tersebut berikan perhatian khusus oleh semua mangsa-mangsa banjir.
“Saya lihat aspek penjarakan fizinal perlu ditambah baik khususnya ketika berada di luar khemah keluarga.
“Dalam khemah-khemah keluarga masih boleh dipertimbangkan kerana mereka dari rumah yang sama. Itu tidak menjadi satu masalah,” katanya kepada pemberita selepas turun padang meninjau keadaan mangsa banjir di PPS Sekolah Kebangsaan (SK) Rantau Panjang 2 di sini hari ini.
Ismail memberitahu, setakat ini, beliau berpuas hati dengan pematuhan prosedur operasi standard (SOP) di PPS.
Katanya, setiap PPS yang dilawatinya menyediakan kelengkapan dengan baik seperti mesin pengimbas suhu, penggunaan aplikasi MySejahtera dan pematuhan kepada pemakain pelitup separuh muka.

“Bukan itu sahaja, cara penyediaan makanan kepada penduduk terjejas turut dilakukan mengikut SOP iaitu dibungkus,” ujarnya.
Ahli Parlimen Bera itu berkata, beliau berharap orang ramai terus mengamalkan pematuhan SOP sepanjang musim banjir.
Katanya, hal ini bagi memastikan rantaian Covid-19 berjaya diputuskan. – K! ONLINE


Jangan panik, barangan mencukupi
Oleh NOR AZIHAN MD. GHAZALI

10 Januari 2021, 5:35 pm
SHAH ALAM – Orang ramai dinasihatkan agar tidak melakukan pembelian panik berikutan bekalan barangan di semua sektor peruncitan mencukupi.
Ini susulan penularan dakwaan berlakunya Perintah Kawalan Pergerakan (PKP) di enam buah negeri zon merah di media sosial.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor, Muhamad Zikril Azan Abdullah berkata, semua premis perniagaan di peringkat pengilang, pemborong dan peruncit masih beroperasi seperti biasa seterusnya menyumbang kestabilan dan keberadaan barangan keperluan di dalam pasaran.
Katanya, pemantauan harian turut dilakukan dalam memastikan barangan keperluan seperti gula, minyak masak, tepung gandum, beras, ayam, sayur-sayuran, telur, bawang, cecair sanitasi tangan dan pelitup muka juga mudah diperolehi di pasaran.
“KPDNHEP Selangor mengambil maklum mengenai situasi pembelian panik yang dikatakan berlaku di beberapa kawasan di negeri ini namun ia adalah terkawal.
“Situasi panik ini mungkin menular di kalangan rakyat berikutan pengumuman khas yang akan dibuat oleh kerajaan mengenai tindakan PKP di negeri-negeri tertentu,” katanya dalam kenyataan di sini hari ini.

Beliau memberitahu, pihaknya turut memastikan tiada berlakunya sebarang manipulasi harga di kalangan para peniaga yang akan memberikan beban kepada rakyat dan pengguna nanti.
Muhamad Zikril menegaskan pembelian panik hanya akan memberikan kesan kepada kekurangan bekalan barangan keperluan.
Dalam perkembangan berlainan, beliau menjelaskan sebanyak 15,711 premis perniagaan meliputi pemborong, pembekal, pasaraya, pasar mini dan kedai runcit serta pasar awam telah diperiksa sepanjang 18 Mac hingga 31 Disember tahun lalu.
“Bagi tempoh sama, sebanyak 2,453 aduan diterima keseluruhannya dan 216 aduan berkaitan barangan keperluan khas serta harga barangan (2,237).
“Kita juga menerima dua aduan berkaitan barangan keperluan asas dan 20 harga barang sepanjang tempoh 1 Januari sehingga semalam. Kesemua aduan tersebut telah diselesaikan,” katanya. – K! ONLINE


Lelaki terlibat 36 ugutan bunuh diberkas
Oleh AHMAD SHAHERMAN SHAMSURI

10 Januari 2021, 5:26 pm
PETALING JAYA – Perbuatan jahat seorang lelaki yang aktif melakukan ugutan terhadap beberapa individu di sekitar daerah ini sejak setahun lalu berakhir selepas dia ditahan semalam.
Lelaki berusia 29 tahun itu ditahan di Jalan Pantai Cenang, Langkawi kira-kira pukul 2 petang oleh sepasukan anggota dan pegawai daripada Ibu Pejabat Polis Daerah Petaling Jaya.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, tangkapan ke atas suspek dilakukan selepas pihaknya menerima satu laporan daripada seorang wanita yang juga eksekutif sebuah syarikat swasta, Rabu lalu.
Menurutnya, mangsa berusia 32 tahun itu menyatakan telah menerima satu mesej pesanan ringkas (SMS) berbaur ugutan bunuh yang meminta dia memasukkan wang tunai sebanyak RM10,000 ke dalam akuan bank suspek.
“Jika mangsa enggan, dia akan dibunuh. Susulan laporan mangsa, sepasukan anggota dan pegawai telah melakukan risikan dan mendapati mangsa berada di Langkawi.
“Sepasukan polis telah ke Langkawi dan berjaya menangkap suspek di Jalan Pantai Cenang,”katanya dalam satu kenyataan di sini hari ini.

Mengulas lanjut, Nik Ezanee berkata, semakan mendapati pihaknya telah menerima 35 laporan berkaitan kegiatan jenayah yang dilakukan suspek sebelum ini melibatkan mangsa berlainan di kawasan sekitar Damansara, Kota Damansara dan Sungai Way.
Bagaimanapun katanya, suspek tidak mengaku melakukan jenayah tersebut dan mendakwa telefonnya telah digodam oleh pihak yang tidak bertanggungjawab.
“Siasatan lanjut mendapati, suspek mempunyai satu rekod jenayah lampau. Kita telah merampas empat buah telefon bimbit dan kad bank untuk tindakan lanjut.
“Suspek kini direman selama tiga hari dan kes disiasat mengikut Seksyen 385 Kanun Keseksaan kerana melakukan pemerasan,” jelasnya. – K! ONLINE


Masalah besar jika kes Covid-19 cecah 5,000 sehari
Oleh MUHAMMAD AYMAN GHAFFA

10 Januari 2021, 5:22 pm
KOTA BHARU – Negara bakal berdepan masalah kekurangan katil untuk pesakit Covid-19 jika kes harian di seluruh negara terus meningkat mencecah antara 5,000 hingga 8,000 sehari.
Menteri Kanan (Pertahanan), Datuk Seri Ismail Sabri Yaakob berkata, kes Covid-19 kini telah mencecah 3,000 sehari, namun bilangan katil sedia ada masih mampu menampung jumlah pesakit.
“Sekiranya sudah sampai 5,000 atau 8,000 kes sehari, memang agak sukar untuk menampung keperluan tersebut. Tanggungjawab kita adalah untuk memastikan ia tidak sampai ke tahap tersebut.
“Jika rakyat mematuhi setiap prosedur operasi standard (SOP) ditetapkan, kita mampu melandaikan graf jangkitan. Paling penting ialah kerjasama seluruh rakyat,” katanya.
Beliau berkata demikian kepada pemberita selepas hadir ke Majlis Penyerahan Barang Bantuan Kepada Mangsa Banjir Kelantan oleh Kementerian Pertahanan di Kem Pengkalan Chepa di sini hari ini.
Hadir sama, Panglima Tentera Darat, Tan Sri Zamrose Mohd. Zain dan Panglima 8 Briged, Brigedier Jeneral Zamsari Abu Hasan.

Dalam perkembangan sama, Ismail Sabri berkata, orang ramai diminta bertenang dan tidak perlu membuat pembelian panik sebelum mendengar pengumuman yang bakal dibuat Perdana Menteri, Tan Sri Muhyiddin Yassin, esok.
“Jangan terpengaruh dengan khabar angin dibawa media sosial seperti malam tadi bahawa kononnya ada pihak polis mengadakan sekatan jalan raya dan tidak membenarkan orang keluar rumah. Malam tadi tiada pun seperti diheboh-hebohkan itu.
“Jadi ,jangan kita panik lebih awal daripada pengumuman Perdana Menteri dengan menyerbu pasar raya,” katanya.
Tegas beliau, sebelum melaksanakan sesuatu seperti Perintah Kawalan Pergerakan (PKP) kerajaan akan mengambil kira semua keperluan rakyat termasuk aktiviti ekonomi. – K! ONLINE


PPS bebas penularan Covid-19
Oleh NIK NUR IZZATUL HAZWANI NIK ADNAN

10 Januari 2021, 6:27 pm
KEMAMAN – Menteri Kanan (Keselamatan), Datuk Seri Ismail Sabri Yaakob berpuas hati dengan tahap pematuhan prosedur operasi standard (SOP) di semua pusat pemindahan sementara (PPS) mangsa banjir di seluruh negara.
Ismail Sabri berkata, setakat ini, tiada kes positif Covid-19 melibatkan mangsa banjir dikesan.
“Alhamdulillah, setakat Ini belum ada lagi (mangsa banjir positif Covid-19). Saya harap ia kekal sehingga banjir selesai dan semua pulang ke rumah masing-masing.
“Saya percaya kalau semua patuh kepada SOP ditetapkan, InsyaAllah kita boleh elakkan jangkitan Covid-19 di PPS.Setakat hari ini, semua PPS saya lawat memang semua mematuhi SOP ditetapkan,” katanya ketika melawat mangsa banjir di PPS Sekolah Kebangsaan Bukit Mentok di sini hari ini.
Ismail Sabri begitupun masih gusar pematuhan penjarakan fizikal dalam kalangan mangsa banjir di PPS.
“Saya tengok kawalan kemasukan untuk pemeriksaan saringan suhu di setiap tempat itu ada dan pemakaian pelitup muka pun dipatuhi.

“Begitupun, saya masih bimbangkan segi penjarakan fizikal. Kalau terlampau ramai (mangsa banjir) itu yang membimbangkan, jadi saya harap supaya semua pihak sentiasa mematuhinya,” katanya. – K! ONLINE


Lima lelaki ditahan miliki senjata api buatan sendiri
Oleh NORLIA RAMLI

10 Januari 2021, 5:16 pm
BALING – Lima lelaki termasuk dua beradik ditahan kerana memiliki senjata api buatan sendiri dalam serbuan di Kampung Bukit Pak Kuning, Kuala Ketil dekat sini pada semalam dan Rabu lalu.
Ketua Polis Daerah Baling, Superintendan Shamsudin Mamat berkata, tangkapan pertama membabitkan dua beradik berusia 34 dan 43 tahun di sebuah rumah di kampung tersebut pada pukul 4.30 pagi, Rabu lalu.
“Hasil pemeriksaan lanjut, polis menjumpai selaras senapang patah, selaras senapang angin buatan sendiri, peluru, biji bearing, magnet, pemotong jenama Bosch dan alat pencuci senjata,” katanya pada sidang akhbar di Ibu Pejabat Polis Daerah Baling di sini hari ini.
Kata beliau, hasil soal siasat ke atas dua suspek tersebut, pihaknya bersama anggota Balai Polis Kuala Ketil kemudian ke kawasan ladang di kampung itu dan berjaya menahan tiga lelaki warga asing pada pukul 12 tengah hari, semalam.
Jelasnya, susulan tangkapan tersebut, ketiga-tiga suspek berusia antara 36 dan 46 tahun itu mengaku menyimpan senjata api jenis buatan sendiri dan memaklumkan tiga senapang berkenaan disimpan di rumah kongsi masing-masing. – K! ONLINE


Pakai gaun sama, Pavithra tutup bahagian bahu terdedah
Oleh MOHAMMAD SHAHEMY AZMI

10 Januari 2021, 4:52 pm
PETALING JAYA – Pereka fesyen tersohor Rizman Ruzaini memberitahu bahawa gaun putih terdedah bahu yang dipakai oleh pelakon, Natasha Hudson baru-baru ini pernah digayakan dengan ‘sempurna’ oleh personaliti masakan YouTube, Pavithra ketika sesi fotografi sebuah majalah online pada tahun lalu.
Perkara tersebut didedahkan sendiri oleh pereka fesyen tersebut menerusi Instagram miliknya hari ini.
Dalam perkongsian tersebut, Rizman Ruzaini memberitahu bahawa Pavithra meminta supaya bahagian bahu yang terdedah ditutup dan telah dipersetujui oleh penata gaya.
“Lihat betapa elegannya Pavithra memakai busana Rizman Ruzaini untuk muka hadapan sebuah majalah beberapa bulan lalu ketika Perintah Kawalan Pergerakan(PKP). Ini merupakan kali terakhir pakaian ini dipinjam untuk sesi promosi sebelum dijual.
“Berkongsi kisah menarik tentang Pavithra, gaun ini dipinjam untuk sesi penggambaran dan disertai oleh penata gaya bagi membantu kelancaran sesi fotografi berkenaan.
“Namun gaun tersebut terlalu terdedah pada bahagian bahu dan hanya dilapisi dengan fabrik jenis tulle yang jarang dan membuatkan Pavithra kurang selesa,” tulis pereka fesyen itu.

Katanya lagi, personaliti berusia 29 tahun itu kemudiannya telah meminta agar bahagian bahunya yang terdedah ditutup dengan sempurna.
“Permintaannya dipersetujui penata gaya dan pihak Rizman Ruzaini biarpun dia (Pavithra) bukan selebriti gred A.
“Penata gaya menghormati permintaan Pavithra dan menggayakan ikut keselesaannya. Pihak kami bersetuju asalkan tidak mencacatkan keseluruhan rekaan gaun tersebut,” kata Rizman Ruzaini.
Tambahnya lagi, Pavithra bukanlah artis ternama, namun mereka masih gembira dengan cara pembawaan gaun tersebut oleh Pavithra.
Terdahulu, Natasha mengejutkan ramai pihak apabila tampil menggayakan pakaian tersebut dalam satu majlis pelancaran produk kecantikan dengan bahagian bahu terdedah walaupun dia berhijab.
Rizman Ruzaini kemudian tampil menyatakan kekesalannya dan terkejut apabila pelakon yang juga model itu memakai busana terbabit sekali gus menganggap telah mencalarkan imej dan reputasi yang dibina jenama mereka. -K! ONLINE


Pindah wang terus dalam akaun penyamun
Oleh MOHD YUNUS YAKKUB

10 Januari 2021, 4:44 pm
KLANG – Meminta mangsa terus melakukan transaksi pemindahan wang ke akaun suspek sebelum merampas kad pengenalan merupakan modus operandi kumpulan penyamun yang aktif sejak sebulan lalu di daerah ini.
Bagaimanapun, perbuatan jahat itu berjaya ditumpaskan dengan penahanan empat suspek dalam dua serbuan berasingan di Bandar Baru Klang dan Pandamaran Jaya di sini, pukul 8 malam kelmarin.
Ketua Polis Daerah Klang Selatan, Asisten Komisioner Shamsul Amar Ramli berkata, mereka yang berusia 22 hingga 29 tahun itu dikehendaki selepas
selepas terlibat dalam kejadian pecah rumah dalam kejadian di Taman Bayu Tinggi pada 19 Disember lalu.
Katanya, dalam kejadian berkenaan mangsa berusia 31 tahun kehilangan 23 barangan kemas termasuk rantai, subang, cincin dan gelas selain wang tunai RM1,000 dengan nilai keseluruhan kerugian dianggarkan RM35,000.
“Berdasarkan hasil risikan, polis kemudiannya menahan tiga lelaki di sebuah hotel bajet di Bandar Baru Klang dan seorang lagi suspek di Pandamaran Jaya.
“Turut dirampas dalam serbuan tersebut adalah sebuah komputer riba jenama Apple,” katanya ketika dihubungi Kosmo! hari ini.

Menurut beliau, siasatan awal mendapati kumpulan suspek ini aktif sejak sebulan lalu dengan terlibat dalam dua kes pecah rumah dan satu kes samun tepi jalan.
Kata Shamsul Amar, hasil siasatan awal turut mendapati seorang daripada mereka bertindak ‘jaga air’ atau pemerhati terhadap kehadiran polis dan individu lain di lokasi kejadian jenayah melibatkan pecah rumah.
“Modus operandi mendapati seorang daripada suspek akan menjual barangan hasil pecah rumah seperti barangan kemas dan komputer riba.
“Bagi samun di tepi jalan pula, mereka akan bersenjata pisau dan memaksa mangsa melakukan transaksi pemindahan wang terus ke dalam akaun salah seorang suspek dikenali sebagai Tamil selain mengambil kad pengenalan mangsa,” jelasnya.
Beliau menambah, semakan mendapati dua daripada suspek yang ditangkap mempunyai rekod jenayah lampau berkaitan seperti mencuri, menipu, samun, merompak dan dadah.
“Polis kini sedang memburu dua lagi rakan suspek dikenali Rahim Sappe,32, yang dikenali sebagai Paning serta Tamil, 29. Kes disiasat mengikut Seksyen 457 Kanun Keseksaan,” katanya. -K! ONLINE


Harta benda penduduk habis musnah akibat banjir
Oleh NIK NUR IZZATUL HAZWANI NIK ADNAN

10 Januari 2021, 5:06 pm
KEMAMAN – Banjir gelombang kelima yang melanda daerah ini sejak Ahad lalu mengakibatkan kerugian besar kepada penduduk terlibat di daerah ini.
Kebanyakan mangsa banjir yang ditemui terutama termasuk Bandar Baru Bukit Mentok dan Kampung Tanjuk Maktat di sini memberitahu perabot dan peralatan dalam rumah mereka telah rosak dan terpaksa dibuang.
Seorang anggota Jabatan Sukarelawan Malaysia (Rela) Kemaman, Khairul Ikhwan Zakaria berkata,  hanya katil dan meja makan di rumahnya dapat diselamatkan selepas rumahnya dinaiki air sehingga dua meter.
“Sewaktu banjir berlaku, saya sedang bertugas di salah sebuah pusat pemindahan. Saya fikirkan air hanya naik pada paras buku lali lalu saya terus bertugas.
“Esok paginya, saya terperanjat kerana perlu mengharung banjir hampir tiga kilometer untuk ke rumah yang sudah ditenggelami air,”  katanya ketika ditemui Kosmo! di sini hari ini.
Khairul Ikhwan yang masih bujang berkata, dia bermalam dalam keretanya selama empat hari sejak Rabu lalu.

“Saya sepatutnya duduk di pusat pemindahan sementara tetapi ia sudah terlalu padat, saya beri peluang kepada mangsa banjir lain,” katanya. – K! ONLINE


Remaja maut kemalangan babitkan enam kenderaan
Oleh NUR SYAZWANA MANSOR

10 Januari 2021, 4:46 pm
SUNGAI PETANI – Seorang remaja lelaki maut manakala tiga lagi cedera dalam kemalangan membabitkan enam kenderaan di Kilometer 13 Jalan Sungai Petani – Kuala Ketil, Kampung Jerung dekat sini semalam.
Dalam kejadian kira-kira pukul 9.15 malam itu, mangsa berusia 18 tahun yang mengalami kecederaan dalaman pada kepala dan dada meninggal dunia di tempat kejadian.
Ketua Polis Daerah Kuala Muda, Asisten Komisioner Adzli Abu Shah berkata, kemalangan tersebut melibatkan empat motosikal dengan tiga daripadanya jenis Yamaha 15ZR dan satu jenis Yamaha 125 serta dua kereta jenis Proton Saga dan Perodua Viva.
Menurutnya, kesemua kenderaan itu datang dari arah Sungai Petani menghala Kuala Ketil.
Katanya, siasatan mendapati kemalangan berlaku apabila kereta jenis Proton Saga membuat pusingan U untuk kembali ke arah Sungai Petani.
“Ketika sedang membuat pusingan U, datang sebuah motosikal jenis Yamaha 15ZR dari arah belakang cuba mengelak ke kiri lalu melanggar bahagian belakang kiri Proton Saga berkenaan.

“Selepas itu, dua penunggang motosikal jenis sama dan jenis Yamaha 125 juga tidak sempat mengelak lalu melanggar bahagian kanan Proton Saga,” katanya di sini semalam.
Ujarnya, akibat perlanggaran itu, mangsa telah terjatuh ke atas jalan raya sebelum dilanggar kereta jenis Perodua Viva yang tidak sempat mengelak.
“Sebuah lagi motosikal kemudian cuba mengelak ke kiri jalan dan terjatuh sendiri,” ujarnya – K! ONLINE


Adik yang luluskan wang beli Vellfire – Zoey Rahman
Oleh MOHD. HAIKAL ISA

10 Januari 2021, 4:33 pm
IJOK – Pelakon Zoey Rahman mendedahkan hadiah istimewa berupa sebuah kenderaan pelbagai guna jenis (MPV) Toyota Vellfire bernilai lebih RM300,000 daripada syarikat diusahakannya, Mike Series diluluskan oleh adiknya sendiri iaitu Haziqzuddin Abdul Rahman.
Kata Zoey atau nama sebenarnya, Mohd. Hairey Abd Rahman, 36, adiknya merupakan salah seorang ahli lembaga pengarah syarikat yang mengusahakan produk set kecantikan kosmetik tersebut.
“Saya tidak tahu pun adik yang luluskan sejumlah wang untuk membeli kenderaan pelbagai guna tersebut. Apabila saya dapat tahu, marah juga tetapi saya sedar niat dia baik.
“Lagipun kenderaan tersebut akan digunakan untuk kegunaan syarikat juga seperti urusan mengangkut barang dan sebagainya,” kata Zoey ketika ditemui Kosmo! Online pada majlis pelancaran Palut’s Superhero di sini sebentar tadi.
Turut hadir pada majlis berkenaan adalah Ketua Pengawai Eksekutif (CEO) Palut’s Food Sdn. Bhd., Ridzuan Ansar.
Menjawab tentang kecaman daripada netizen yang menganggap hadiah tersebut sebagai syok sendiri demi meraih publisiti murahan, Zoey tidak mudah melenting dan positif sahaja dengan situasi tersebut.

“Kenyataan yang keluar dalam media sebelum ini mengatakan kereta berkenaan dihadiahkan oleh staf saya adalah tidak betul sama sekali.
“Saya tahu ada netizen yang mengecam atas pembelian kereta ini, ada yang kata saya syok sendiri. Padahal memang saya tidak tahu langsung kejutan yang mahu diberikan.
“Saya jadikan cacian mereka sebagai pembakar semangat untuk lebih berjaya dalam bidang perniagaan. Saya cuma pekakkan telinga sahaja apabila dicaci. Masuk telinga kanan, keluar telinga kiri.
Terdahulu, sebuah portal hiburan melaporkan Zoey dihadiahkan Toyota Vellfire oleh kakitangan syarikatnya bernilai sekitar RM300,000. – K! ONLINE


Pelajar Universiti nekad bunuh diri, punca belum diketahui
Oleh ALICIA JOHNY KUEH

10 Januari 2021, 4:12 pm
SIBU – Seorang pelajar perempuan universiti nekad bunuh diri dengan menggantung dirinya di dalam bilik tidur di rumah keluarga yang terletak di Lorong Bukit Lima di sini, semalam (9 Jan).
Mangsa dikenalpasti sebagai Mo Zhi Zhi, 24, yang berstatus pelajar Universiti Sains Malaysia (USM) di Pulau Pinang.
Ketua Polis Daerah, Asisten Komisioner Stanley Jonathan Ringgit yang mengesahkan kejadian tersebut berkata, Balai Polis Lanang telah menerima panggilan kecemasan mengenai kejadian itu sekitar pukul 7.15 pagi.
“Sejurus tiba di lokasi, mangsa dijumpai di dalam keadaan terbaring di atas katil dengan berpakaian lengkap.
“Siasatan terperinci turut mendapati kesan lebam akibat jerutan di bahagian leher si mangsa,” katanya di dalam satu kenyataan hari ini (10 Jan).
Mangsa disahkan meninggal dunia oleh pembantu perubatan William Ting Han How.

Turut ditemui di lokasi kejadian adalah sekeping nota yang bertulisan Cina Mandarin bersebelahan dengan mayat mangsa.
“Di dalam nota itu, si mangsa meminta maaf dan mengucapkan selamat tinggal kepada keluarganya,” tambahnya.
Pemeriksaan di dalam bilik mendapati tiada sebarang kesan pergelutan dan barang-barang milik mangsa masih dalam keadaan baik.
“Menurut keterangan awal ibubapa mangsa, mereka berdua telah pergi ke bilik tidur si mangsa sekitar pukul 6 pagi sebelum menemui mangsa dalam keadaan terduduk di tepi almari dengan lehernya terjerut bersama sehelai kain tuala yang diikat di tingkap bilik mangsa.
“Bapa mangsa kemudiannya telah menanggalkan jerutan ikatan kain tuala tersebut dan mengangkat badan mangsa dan membaringkannya di atas katil.
“Selepas itu, ibu mangsa telah menghubungi pihak polis dan memaklumkan kejadian tersebut,” jelasnya.
Berdasarkan keadaan mayat, Stanley memberitahu jangka masa kematian adalah kurang dari tujuh jam mayatnya ditemui.
Punca sebenar kematian akan diketahui selepas post mortem dijalankan dalam masa terdekat. -K! ONLINE


Pencarian warga Bangladesh tertimbus masih buntu
Oleh AIMUNI TUAN LAH

10 Januari 2021, 4:14 pm
GUA MUSANG – Usaha mencari dan menyelamat (SAR) warga Bangladesh yang dipercayai tertimbus dalam kejadian tanah runtuh masih belum menemui sebarang petunjuk.
Ketua Polis Daerah Gua Musang, Superintendan Sik Choon Foo berkata, operasi SAR itu sudah masuk hari ketujuh hari ini tetap diteruskan meskipun mangsa semakin sukar ditemui berikutan halangan lumpur tebal dan hujan masih berterusan.
Katanya, operasi itu juga masih menggunakan bantuan jengkaut untuk mengali lumpur dan mengangkat bongkah batu.
“Kerja pengalian itu hanya membabitkan persekitaran kawasan kebun sayur yang tenggelam lumpur. Setakat ini, kita masih belum menemui sebarang petunjuk.
“Selain itu, anggota SAR yang melakukan operasi itu terut memperluaskan carian ke kawasan sejauh lebih enam kilometer berhampiran anak sungai,” katanya ketika dihubungi Kosmo! di sini hari ini.
Dalam kejadian tanah runtuh pada pukul 3.30 petang di Kilometer 92, Jalan Gua Musang-Lojing, Ahad lalu, lelaki warga Bangladesh
Akhund Md. Ziarul, 37, dilaporkan hilang.

Mangsa yang bekerja di sebuah kebun sayur dikhuatiri tertimbus dalam kejadian tanah runtuh ketika masih melakukan kerja di kebun sayur di lokasi kejadian. -K! ONLINE


100 penduduk Gua Musang jalani ujian Covid-19
Oleh AIMUNI TUAN LAH

10 Januari 2021, 4:33 pm
GUA MUSANG – Kira-kira 100 orang penduduk di Gua Musang yang merupakan kontak rapat Ahli Dewan Undangan Negeri (ADUN) Nenggiri, Ab. Aziz Yusoff dan Ketua Pemuda UMNO Gua Musang, Mohd. Azmawi Fikri Abdul Ghani hadir secara sukarela menjalani ujian saringan Covid-19 di Dewan Pusat Sivik di sini hari ini.
Tindakan itu dilakukan sebagai mengikut langkah Kementerian Kesihatan Malaysia (KKM) agar mengadakan ujian secara bersasar ekoran dua pemimpin tempatan itu disahkan positif Covid-19 semalam.
Dua pemimpin itu telah dihantar untuk menerima rawatan di Hospital Sultan Ismail Petra, Kuala Krai.
Seorang penduduk, Ahmad Abdullah, 55, berkata, dia dengan rela hati hadir untuk menjalani saringan Covid-19 kerana bimbang terkena jangkitan itu.
Katanya, ini kerana, beberapa hari lalu dia bersama-sama wakil rakyat terbabit ketika membantu mangsa banjir di kawasan DUN terbabit.
“Saya terkejut apabila mendapat ADUN Nenggiri positif Covid-19. Jujurnya, saya rasa takut juga sebelum mengambil keputusan untuk melakukan saringan hari ini.

“Alhamdullah, pada ujian saringan pertama, saya negatif daripada jangkitan Covid-19,” katanya.
Seorang lagi penduduk, Noor Husni Abdul Latif, 45, pula berkata, wakil rakyat terbabit begitu sibuk membantu mangsa banjir sejak seminggu lalu.
Katanya, dia juga ada bersama dan secara sukarela tampil dengan rela hati untuk menjalani saringan Covid-19.
Sementara itu, Ab. Aziz dalam hantaran di Facebooknya memohon maaf kepada rakyat, keluarga dan sahabatnya.
Katanya, dia juga tidak pasti lokasi dijangkiti Covid-19 di dan menasihatkan agar kontak rapatnya segera menjalani ujian saringan Covid-19. -K! ONLINE


Kereta melambung langgar bonggol di jambatan
Oleh AHMAD SHAHERMAN SHAMSURI

10 Januari 2021, 5:02 pm
PETALING JAYA – Sebuah kereta nyaris hilang kawalan selepas melanggar permukaan jalan tidak rata di sebuah jambatan di Hutan Melintang, Perak.
Video berdurasi 52 saat yang dikongsi di laman Facebook Info Roadblock JPJ/POLIS hari ini memaparkan sebuah kereta jenis Honda Jazz melambung selepas melanggar bonggol itu dengan keempat-empat tayar tidak menyentuh permukaan jalan.
Meskipun melambung, tetapi kereta tersebut selamat ‘mendarat’ tanpa terbabas serta tidak melibatkan sebarang kemalangan dengan kenderaan lain.
Difahamkan kejadian tersebut berlaku di laluan antara Hutan Melintang menghala ke Sabak Bernam sebelum susur masuk ke Lebuh Raya Persisiran Pantai Barat (WCE).
Sehingga pukul 4 petang tadi, video terbabit telah ditonton lebih 244,000 kali dan dikongsi 1,100 pengguna Facebook.
Kebanyakan mereka meninggalkan komen mengecam tindakan ‘pengendali’ jalan tersebut yang tidak menyelanggara jalan itu dengan elok sehingga boleh melibatkan kemalangan dan kehilangan nyawa.

Difahamkan permukaan jalan raya tersebut telah lama rosak, namun tiada pihak yang berusaha membaikinya dan ada juga yang pernah terlibat dengan kemalangan di kawasan itu.
Kisah kemalangan itu dikongsi oleh pengguna yang dikenali sebagai Aza Azza yang pernah terlibat dengan kemalangan pada malam tahun baru lalu.
“Baru kena pada malam tahun baru lalu, lama tak lalu jalan ini. Penumpang sedang makan, habislah bihun melambung sampai atas bumbung kereta.
“Tolonglah pihak berkenaan, ambil tindakan segera perbaiki cepat,” jelasnya.
Bekongsi kisah sama seorang lagi netizen yang dikenali sebagai Amm Hamdan :’Pernah kena masa bawa kereta malam, dah dekat baru nampak, terus terbang kereta.-K! ONLINE


Johor Bahru, Kota Tinggi kembali dilanda banjir
Oleh MOHAMAD FAIZAL HASHIM

10 Januari 2021, 5:13 pm
JOHOR BAHRU – Daerah Johor Bahru kembali dilanda banjir dalam tempoh kurang 24 jam dengan merekodkan seramai 268 mangsa daripada 106 keluarga setakat ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, setakat pukul 4 petang tadi, sebanyak sembilan pusat pemindahan sementara (PPS) dibuka di daerah ini.
Beliau berkata, pertambahan kes tersebut menyebabkan jumlah keseluruhan mangsa banjir di negeri ini meningkat kepada 1,251 mangsa daripada 382 mangsa.
“Antara kawasan yang terjejas disebabkan banjir di Johor Bahru melibatkan Kampung Laut, Kampung Sepakat, Simpang Mados, Batu 20 Sungai Tiram dan Kampung Sentosa Damai.
“Turut terjejas ialah penduduk di Kampung Sentosa Barat, Kampung Paya Kenangan, Kampung Pasir, Kampung Kangkar Tebrau dan Lorong Aris Batu 8, Skudai. Kita juga sedang mengemas kini jumlah mangsa banjir di kawasan yang lain,” katanya dalam kenyataan hari ini.
Vidyananthan berkata, jumlah PPS di Kota Tinggi juga turut bertambah kepada 10 PPS yang menempatkan 569 mangsa daripada 165 keluarga.

Katanya, antara PPS yang baharu dibuka ialah di Dewan Kampung Muhibbah, Sekolah Kebangsaan (SK) Semanggar, SK Felda Air Tawar 1 dan Dewan Kampung Baru Sungai Mas.
Tambahnya, jumlah mangsa banjir di Mersing dan Segamat tidak menunjukkan peningkatan kekal dengan 94 mangsa di Segamat dan 320 mangsa di Mersing.
“Ramalan cuaca Jabatan Meteorologi Malaysia (MetMalaysia) menunjukkan amaran cuaca bahaya iaitu hujan sangat lebat dijangka berterusan di beberapa daerah di negeri ini sehingga esok.
“Amaran cuaca bahaya itu melibatkan daerah Batu Pahat, Kluang, Pontian, Kulai Kota Tinggi dan Johor Bahru,” katanya.
Setakat ini, Jalan Felda Semenchu dekat sini dan Jalan Tanah Abang di Mersing ditutup sepenuhnya bagi semua kenderaan. – K! ONLINE


Jangan naik harga barang sesuka hati
Oleh KHAIRUL MOHD. ALI

10 Januari 2021, 3:38 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) Johor memberi amaran kepada peniaga agar tidak menaikkan harga barang terutama ketika musim banjir ketika ini.
Pengarahnya, Mohd. Hairul Anuar Bohro berkata, tindakan tegas akan diambil sekiranya terdapat peniaga yang dikesan melakukan kesalahan berkaitan harga dan juga bekalan.
“Anggota Penguatkuasa KPDNHEP di negeri ini seramai 200 orang akan sentiasa memantau dan melaksanakan pemeriksaan agar bekalan asas dan harian adalah mencukupi bagi rakyat Johor.
“Kita telah mengambil inisiatif dan tindakan proaktif dengan membuat pemantauan dan pemeriksaan secara berterusan ke atas kedudukan bekalan barang-barang keperluan asas di negeri ini,” katanya dalam satu kenyataan, di sini hari ini.
Tambah beliau, berdasarkan pemantauan dan pemeriksaan yang dijalankan, bekalan barang keperluan mencukupi dan mudah untuk diperoleh.
“Bekalan barangan keperluan asas mencukupi di semua peringkat sama ada pengilang, pemborong dan peruncit,” ujarnya.

Beliau turut memberitahu, sebanyak 367 premis telah diperiksa KPDNHEP Johor membabitkan seramai 267 peruncit, 85 pemborong dan 15 pengilang di seluruh negeri bermula dari 1 hingga semalam.
“KPDNHEP Johor juga mendapati tiada berlaku kenaikan harga ke atas barangan keperluan asas sepanjang pemeriksaan dijalankan.
“Sehubungan itu kami menasihati orang ramai agar membeli barangan mengikut keperluan sahaja dan tidak membeli barangan secara berlebihan,” jelasnya lagi.
Para pengguna juga dinasihatkan agar terus mematuhi prosedur operasi standard (SOP) dan nasihat-nasihat kesihatan yang ditekankan terutama ketika keluar mendapatkan barangan keperluan harian.
Sebarang maklumat atau aduan berkaitan salah laku peniaga boleh dibuat melalui talian 03-80008000 Malaysia Government Call Centre (MYGCC); Call centre 1800 886 800 atau Enforcement Command Centre (ECC) di talian 03-8882 6245/6088.
Ini termasuk nombor aduan Whatsapp KPDNHEP iaitu 019–279 4317; emel [email protected]; aplikasi telefon pintar Ez ADU dan lapor atau hadir ke mana-mana Pejabat Cawangan Daerah KPDNHEP di seluruh negeri.-K! ONLINE


Bomba selamatkan suami isteri sesat dalam hutan
Oleh MOHD SYALMIZI HAMID

10 Januari 2021, 3:39 pm
SEBERANG PERAI – Bomba berjaya menyelamatkan sepasang suami isteri yang tersesat ketika melakukan aktiviti mendaki di Bukit Cherok Tokun, Bukit Mertajam di sini hari ini.
Pasangan yang masing-masing berusia 31 tahun itu membuat laporan berhubung kejadian tersebut kepada talian kecemasan pada pukul 11.03 pagi.
Jurucakap Jabatan Bomba dan Penyelamat negeri berkata, mangsa dikatakan tersesat selepas gagal turun dari bukit semasa melakukan aktiviti pendakian.
“Pasangan itu dapat dihubungi melalui panggilan telefon dan mereka telah menghantar lokasi melalui aplikasi WhatsApp kepada komander operasi.
“Kedua-dua mangsa kemudiannya berjaya ditemui dalam keadaan selamat dengan bantuan pendaki lain pada pukul 12.33 dan mereka tidak cedera,” katanya kepada pemberita hari ini.
Operasi berkenaan dijalankan oleh pasukan dari Balai Bomba dan Penyelamat Bukit Mertajam. – K! ONLINE


Beg mayat korban Sriwijaya Air tiba di Jakarta
Oleh KOSMO!

10 Januari 2021, 3:33 pm
JAKARTA – Sebuah beg mayat mengandungi anggota badan korban nahas pesawat Sriwijaya Air tiba di Hospital Polis Jakarta sebentar tadi, lapor portal Kompas TV
Pihak hospital juga akan melakukan pemeriksaan antemortem bagi menentukan kecederaan yang dialami mangsa sebelum terkorban.
Waris keluarga kepada penumpang pesawat Sriwijaya Air SJ-182 diminta hadir untuk memberi sampel DNA masing-masing.
“Keluarga mangsa diharap dapat datang segera ke Hospital Polis Jakarta dengan membawa dokumen rasmi untuk memberi sampel bagi prosedur antemortem,” kata Ketua Pesuruhjaya Polis Daerah Metro Jaya, Umar Shahab.
Setakat ini, ada empat waris keluarga seleas memberi sampel DNA. Sampel itu akan digunakan untuk mengesan dua penumpang pesawat Sriwijaya Air yang dipercayai terhempas di Kepulauan Seribu. – Agensi
Artikel berkaitan nahas Sriwijaya Air
BACA>> Beg mayat korban Sriwijaya Air tiba di Jakarta

BACA>> Boeing pantau nahas Sriwijaya Air
BACA>> Raja Salman ucap takziah
BACA>> Jaket keselamatan penumpang ditemui
BACA>> Menteri, Panglima TNI sertai operasi pencarian
BACA>> Cebisan daging dipercayai milik penumpang Sriwijaya Air dijumpai
BACA>> Presiden Jokowi arah pencarian diperhebat
BACA>> Pesawat Sriwijaya Air dipercayai terhempas
BACA>> Sriwijaya Air hilang, terputus hubungan


MAHB cadang aktifkan semula Lapangan Terbang Pangkor
Oleh SHAMSUL KAMAL AMARUDIN

10 Januari 2021, 3:50 pm
LUMUT – Malaysia Airports Holdings Berhad (MAHB) sudah mengemukakan permohonan kepada Kementerian Pengangkutan untuk mengaktifkan semula operasi di Lapangan Terbang Pangkor yang terbiar sejak kira-kira tujuh tahun lalu.
Pengerusi MAHB, Datuk Seri Dr. Zambry Abd Kadir berkata, pengaktifan lapangan terbang itu turut melibatkan jenis pesawat yang boleh mendarat serta keadaan landasan sedia ada yang mungkin boleh dipanjangkan lagi.
“Jika ingin benarkan (sekurang-kurangnya) pesawat jenis ATR-72 yang membawa 70 penumpang mendarat, maka perlu memanjangkan sedikit landasan,” katanya kepada pemberita selepas merasmikan Program Ceria Kembali ke Sekolah #MyAirportCARES di Seri Manjung di sini hari ini.
Turut hadir, Ketua Pegawai Eksekutif Kumpulan MAHB, Datuk Mohd Shukrie Mohd Salleh.
Lapangan Terbang Pangkor dibuka sejak 1993 dengan landasan sepanjang 732 meter, namun berhenti beroperasi sejak Februari 2014.
Difahamkan, pesawat jenis ATR-72 memerlukan landasan sepanjang 1.2 kilometer.

Zambry berkata, MAHB sedang membuat perincian mengenai kos terlibat jika landasan lapangan terbang itu ingin dipanjangkan dan berharap mendapat maklum balas positif Kerajaan Persekutuan dan negeri.
Menurut beliau, MAHB tiada masalah untuk memulakan operasi di lapangan terbang tersebut jika mendapat permintaan daripada syarikat penerbangan untuk membawa penumpang ke pulau peranginan itu.
Katanya, ini kerana kehadiran pengunjung ke Pulau Pangkor dijangka terus meningkat dua kali ganda selepas pengiktirafannya sebagai pulau bebas cukai sejak tahun lalu.
Sementara itu, Mohd Shukrie berkata, pihaknya melakukan proses sanitasi sebanyak lapan kali sehari termasuk menggunakan bahan pencuci kuman berkualiti di tandas di semua 39 lapangan terbang bagi memastikan keselamatan dan keselesaan penumpang.
Beliau juga berkata, ketika ini hanya kira-kira 30 peratus penumpang menggunakan lapangan terbang berikutan pandemik Covid-19 dan dijangka berkurangan antara 10 hingga 15 peratus lagi jika kerajaan membuat keputusan melaksanakan Perintah Kawalan Pergerakan (PKP) dalam tempoh terdekat.
Terdahulu, Zambry dalam ucapannya berkata, seramai 925 murid dan pelajar kurang berkemampuan di Parlimen Lumut menerima sumbangan berupa barangan kelengkapan persekolahan menerusi Program Ceria Kembali ke Sekolah #MyAirportCARES hari ini dengan keseluruhan bernilai RM125,000. -K! ONLINE


Cuaca peringkat bahaya di enam daerah di Johor sehingga esok
Oleh AHMAD SHAHERMAN SHAMSURI

10 Januari 2021, 3:23 pm
PETALING JAYA – Jabatan Meteorologi Malaysia (MetMalaysia) mengeluarkan amaran cuaca bahaya peringkat merah di enam daerah di negeri Johor bermula hari ini sehingga esok.
Menerusi kenyataan di laman Facebooknya MetMalaysia kira-kira pukul 11 pagi tadi memaklumkan, amaran cuaca tersebut melibatkan daerah Batu Pahat; Kluang; Pontian; Kulai; Kota Tinggi dan Johor Bahru.
PETA amaran cuaca yang dikeluarkan MetMalaysia pukul 11 pagi tadi.

Katanya, keenam-enam daerah tersebut akan menerima hujan yang sangat lebat sehingga esok.
Selain amaran peringkat merah, MetMalaysia turut mengeluarkan amaran cuaca buruk peringkat jingga bagi dua daerah lain di negeri tersebut melibatkan daerah Segamat dan Mersing
“Kesemua daerah ini akan menerima hujan lebat berterusan sehingga esok,”ujarnya.
Dalam kenyataan sama, MetMalaysia turut mengeluarkan amaran cuaca tahap waspada peringkat kuning melibatkan beberapa daerah di negeri Pahang, Johor, Sarawak, Sabah dan Wilayah Persekutuan Labuan sehingga Selasa ini.

“Bagi negeri Pahang ia melibatkan daerah Maran; Kuantan; Bera, Pekan dan Rompin. Manakala, di Johor ia melibatkan daerah Tangkak dan Muar.
“Sementara itu, bagi negeri Sarawak ia melibatkan daerah Kuching; Serian; Samarahan; Sri Aman; Bentong, Sarikei; Sibu dan Mukah. Di Sabah pula ia melibatkan daerah Kuala Penyu; Beaufort, Tambunan, Pantai Barat dan Kudat serta seluruh Labuan,” katanya.-K! ONLINE


Tanah runtuh ragut 11 nyawa di Sumedang
Oleh KOSMO!

10 Januari 2021, 3:09 pm
JAKARTA – Sekurang-kurangnya 11 orang terkorban termasuk seorang budak lelaki berumur enam tahun dan puluhan  yang lain hilang selepas tanah runtuh melanda wilayah Jawa Barat, kata pihak berkuasa hari ini.
Hujan lebat mencetuskan bencana itu petang semalam di bandar Sumedang di mana tanah runtuh kedua menimbus penduduk dan pasukan penyelamat yang berusaha mencari mangsa bencana awal, kata jurucakap agensi menyelamat Bandung, Seni Wulandari.
“Kami masih mengira  berapa ramai manga hilang selepas tanah runtuh kedua berlaku kerana ramai orang menyertai usaha menyelamat tanah runtuh pertama,” katanya.
Seni berkata, sekurang-sekurangnya seorang mangsa terselamat cedera parah, manakala 11 orang disahkan terkorban.
Bencana tanah runtuh dan banjir kilat kerap berlaku di kepulauan Indonesia.
Pada September tahun lalu, sekurang-kurangnya 11 orang maut akibat tanah runtuh di Kalimantan manakala beberapa bulan sebelumnya,  puluhan mangsa terkorban dalam kejadian tanah runtuh di Sulawesi.

Agensi bencana Indonesia menganggarkan seramai 125 juta rakyat negara itu atau hampir separuh populasinya tinggal di kawasan berisiko berlaku tanah runtuh. – AFP


Pekerja pusat urut cabul wanita ditahan
Oleh KHAIRUL MOHD. ALI

10 Januari 2021, 3:35 pm
KULAI – Seorang lelaki ditahan polis kerana dipercayai mencabul seorang wanita di sebuah premis pusat rawatan urutan bahagian belakang badan di bandar ini, dalam satu kejadian, kelmarin.
Ketua Polis Daerah Kulai, Superintendan Tok Beng Yeow berkata, suspek berusia 44 tahun itu ditahan pada pukul 1.15 petang, semalam.
Menurut beliau, mangsa yang berusia 22 tahun ketika itu berkunjung ke premis berkenaan di Jalan Kenanga, Indahpura, di sini untuk mendapatkan rawatan.
“Ketika mangsa sedang berada dalam bilik rawatan, suspek bertindak memegang kedua-dua payu dara mangsa.
“Sehubungan itu satu laporan polis terhadap suspek dibuat oleh mangsa di Balai Polis Kulai pada pukul 3.30 petang, dua hari lalu,” katanya dalam satu kenyataan, di sini hari ini.
Beng Yeow turut memberitahu, siasatan mendapati pusat rawatan berkenaan telah beroperasi sejak sejak Julai tahun lalu.

“Suspek akan disiasat mengikut Seksyen 354 Kanun Keseksaan dan jika sabit kesalahan boleh dihukum penjara maksimum 10 tahun atau denda atau sebatan,” ujarnya lanjut.
Tambah Beng Yeow lagi, suspek kini dikenakan tahanan reman selama dua hari bermula hari ini oleh Mahkamah Majistret Kulai, dekat sini.
Perintah reman dikeluarkan Majistret, Sharifah Maleeha Syed Husin.-K! ONLINE


Akan ada lagi tarik sokongan terhadap kerajaan PN – Tajuddin
Oleh SHAARANI ISMAIL

10 Januari 2021, 2:40 pm
PASIR SALAK – Ahli Majlis Kerja Tertinggi UMNO, Datuk Seri Tajuddin Abdul Rahman mendakwa akan ada beberapa lagi Ahli Parlimen UMNO dijangka akan menarik sokongan terhadap kerajaan Perikatan Nasional (PN).
Beliau berkata, perkara itu mungkin berlaku berikutan kedudukan kerajaan PN yang ketika ini sangat tipis.
Tanpa menyebut siapa yang akan menarik sokongan itu, Tajuddin berkata perkara itu berlaku adalah disebabkan kelemahan kerajaan PN pimpinan Tan Sri Muhyiddin Yassin.
“Saya difahamkan ada kemungkinan ada beberapa lagi yang akan menarik diri. Apabila itu berlaku maknanya jatuh kerajaan,  (jika) satu lagi tarik diri (kerajaan) kalah, kalau dua?
“Saya dengar cerita akan ada lagi yang akan menarik diri,” katanya kepada pemberita selepas menyampaikan bantuan pada Program Kami Prihatin, Seronoknya ke Sekolah anjuran Skuad Prihatin bersama GT Haulage di Arena Belia Felcra Changkat Lada di sini hari ini.
Tajuddin mengulas kenyataan Ahli Parlimen Machang, Datuk Ahmad Jazlan Yaakub semalam yang mengumumkan keputusannya menarik diri daripada menyokong kerajaan Perikatan PN diketuai Muhyiddin berkuat kuasa serta-merta.

Ahmad Jazlan yang juga Pengerusi Badan Perhubungan UMNO Kelantan, dipetik berkata surat makluman tindakan itu akan dihantar kepada Presiden UMNO, Datuk Seri Dr Ahmad Zahid Hamidi dengan segera.
Tajuddin berkata, kerajaan yang dipimpin Muhyiddin ketika ini sangat rapuh dan terdedah kepada pihak yang tidak menyokong.
“Itu situasinya, dengar cerita (mungkin) ada lagi tapi tak tahu siapa. Ini apa yang berlaku dan Jazlan (dilihat) sebagai pencetus kepada perubahan,” katanya.
Beliau yang juga Pengarah Pilihan Raya UMNO berkata, apa yang berlaku adalah bersifat sokongan secara peribadi kerana UMNO sendiri sudah menyatakan akan terus memberikan sokongan sehingga Pilihan Raya Umum ke-15 (PRU-15).
Sementara itu, mengulas isu pembahagian kerusi membabitkan UMNO, Pas dan Parti Pribumi Bersatu Malaysia (Bersatu), Tajuddin sekali lagi menjelaskan tidak ada rundingan kerusi membabitkan Bersatu.
“Tidak ada rundingan. Kita dah tolak Bersatu.
“Kita tidak akan bekerjasama dengan Bersatu pada PRU-15, ketua bahagian sendiri buat usul tidak mahu bersama Bersatu, takkan Perhimpunan Agung UMNO (PAU) tolak (keputusan itu), tak munasabah,” katanya. -K! ONLINE


Terengganu buka pusat pesakit Covid-19 berisiko rendah
Oleh NORADILA MAHAMAD

10 Januari 2021, 3:46 pm
KUALA TERENGGANU – Individu dari zon merah merupkaan penyumbang tertinggi kes positif Covid-19 di Terengganu iaitu 73.6 peratus daripada 216 kes direkodkan sejak 7 Disember lalu.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, semua kes itu dikesan daripada saringan sukarela yang dilakukan oleh individu yang merentas negeri ini dari zon merah di seluruh negara.
Beliau berkata, keadaan itu amat membimbangkan kerana dua digit kes harian positif Covid-19 pernah direkodkan sejak kebenaran merentas negeri diumumkan awal Disember lalu.
“Sehubungan itu, kerajaan negeri Terengganu ambil inisiatif mengaktifkan Pusat Kuarantin dan Rawatan Covid-19 Berisiko Rendah (PKRC) pertama di Terengganu iaitu di Institut Latihan Kementerian Kesihatan Malaysia (Kejururawatan) (ILKKM) Kuala Terengganu di sini sejak semalam.
“Setakat hari ini, seramai enam orang telah ditempatkan di ILKKM yang terdiri daripada pesakit Covid-19 berisiko rendah di bawah pengoperasian Hospital Sultanah Nur Zahirah (HSNZ),” katanya ketika meninjau operasi PKRC ILKKM di sini hari ini.
Alias berkata, pembukaan PKRC itu sebagai langkah kesiapsiagaan bagi menghadapi isu peningkatan kes positif Covid-19 di negeri ini.

Jelas beliau, mereka yang positif dan berisiko rendah seperti tiada penyakit kronik dan sebagainya akan ditempatkan di PKRC manakala yang lain pula akan dirawat di HSNZ dan Hospital Hulu Terengganu (HHT). – K! ONLINE


Hanya lima daerah di Semenanjung kekal zon hijau
Oleh MOHD. HUSNI MOHD. NOOR

10 Januari 2021, 2:43 pm
PUTRAJAYA – Hanya lima daerah di Semenanjung yang masih kekal zon hijau berdasarkan pergerakan 14 hari taburan kes Covid-19 mengikut daerah-daerah di Malaysia bagi tempoh 27 Disember lalu hingga semalam.
Daerah berkenaan adalah Langkawi (Kedah); Jeli (Kelantan), Hulu Terengganu (Terengganu), Jerantut dan Lipis di Pahang.
Kementerian Kesihatan Malaysia (KKM) menerusi hantaran di Facebook rasminya berkata, pengkelasan zon hijau diberikan apabila tiada kes Covid-19 dilaporkan di daerah itu.
Menurutnya, pengkelasan itu dibuat berdasarkan taburan 28,646 kes positif Covid-19, setakat semalam.
“Virus sudah berada dlm komuniti. Hadkan pergerakan dan elak berada di tempat sesak, sempit, sembang dekat,” katanya.
Setakat semalam, lima negeri diletakkan dalam zon merah apabila semua daerah di negeri itu mempunyai kes positif iaitu Kuala Lumpur, Putrajaya, Melaka, Pulau Pinang dan Labuan.

Selangor mempunyai kes aktif positif paling tinggi iaitu 10,106 kes diikuti Johor (4,987), Sabah (4,372), Kuala Lumpur (3,405), Pulau Pinang.(1,592) dan Negeri Sembilan (1,312).
Bagi daerah pula, Klang, Selangor merekodkan 4,091 kes positif diikuti Hulu Langat (2,009), Johor Bahru (1,762), Muar (1,610), Petaling (1,533), Lembah Pantai (1,354) dan Kulai (836), Seremban (781) dan Gombak (781).
Bagi Sarawak pula, 23 daerah kekal zon hijau manakala, satu daerah zon jingga dan tujuh zon kuning.
Di Sabah pula, 21 daerah berada dalam zon merah, tiga zon kuning dan tiga zon jingga.
KKM menetapkan tiada kes bagi zon hijau, zon kuning (1 hingga 20 kes), zon jingga (21 hingga 40 kes) dan zon merah (41 kes ke atas). -K! ONLINE


Bomba tetap bertugas walau rumah sendiri ditenggelami air
Oleh ABDUL RASHID ABDUL RAHMAN

10 Januari 2021, 2:27 pm
TEMERLOH – Anggota bomba sememangnya menjadi barisan hadapan paling penting dan amat diperlukan dalam menghadapi bencana banjir yang melanda.
Disebalik tugas seharian memindahkan mangsa ke pusat pemindahan sementara sebenarnya ada antara anggota dan pegawai bomba yang bertugas itu sendiri menjadi mangsa banjir.
Ketua Jabatan Bomba dan Penyelamat Malaysia (JBPM) Temerloh, Hashnuddin Hussein berkata, biarpun menjadi mangsa banjir ia tidak menghalang beliau melaksanakan tugas memindahkan mangsa di sekitar Temerloh.
“Pada masa ini saya bersama isteri tiga orang anak dan cucu termasuk seorang bayi dipindahkan ke Pusat Pemindahan Sementara (PPS) Sekolah Menengah Kebangsaan Seberang Temerloh.
“Walaupun dipindahkan ia bukanlah menjadi halangan kepada saya untuk terus bertugas membantu memindahkan mangsa banjir,”katanya di sini semalam
Menurut Hashnuddin kesan banjir yang turut menjejaskan rumahnya menguatkan lagi semangatnya untuk membantu mangsa-mangsa banjir.

Katanya, dalam keadaan ramai mangsa yang masih memerlukan bantuan khidmat anggota bomba sememangnya amat diperlukan.
Sementara itu Ketua Zon 2 Jabatan Bomba dan Penyelamat Malaysia (JBPM) Pahang, Sobri Salleh berkata, setakat ini anggota-anggota bomba yang turut terjejas masih lagi terus bertugas.
Katanya, khidmat anggota ini penting memandangkan pihak bomba perlu melakukan tugas 24 jam yang dilakukan secara bergilir.
“Ada anggota-anggota bomba yang turut terkesan akibat banjir dan mereka masih bertugas, cuma pada masa ini saya tiada rekod jumlah yang tepat,” ujarnya. -K! ONLINE


Wanita pandu lawan arus di Lebuh Raya SDE ditahan polis
Oleh KHAIRUL MOHD. ALI

10 Januari 2021, 2:16 pm
JOHOR BAHRU – Seorang wanita berusia 46 tahun berdepan hukuman penjara tidak lebih lima tahun beserta denda antara RM5,000 hingga RM15,000 selain hilang kelayakan memandu selama lima tahun hanya kerana memandu secara merbahaya dengan melawan arus.
Ketua Polis Johor, Datuk Ayob Khan Mydin Pitchay berkata, wanita itu dipercayai melakukan perbuatan tersebut di Lebuh Raya Senai Desaru menghala ke arah Desaru berhampiran susur keluar tol Cahaya Baru, Pasir Gudang.
Jelasnya, suspek ditahan pada pukul 6.30 petang semalam ketika hadir memberi keterangan di Bahagian Siasatan dan Penguatkuasaan Trafik Ibu Pejabat Polis Daerah Seri Alam.
“Semalam, polis menerima satu rakaman video berdurasi 48 saat menunjukkan sebuah kereta dipandu secara merbahaya iaitu dengan melawan arus.
“Sehubungan itu suspek ditahan bagi siasatan lanjut di bawah Seksyen 42 (1) Akta Pengangkutan Jalan (APJ) 1987,” katanya dalam satu kenyataan, di sini hari ini.
Semalam, tular sebuah video rakaman berhubung kejadian berkenaan yang dipercayai berlaku pada 7 Januari lalu kira-kira pukul 4.30 petang.

Tambah Ayob Khan lagi, polis Johor akan memastikan siasatan dijalankan dengan telus dan tindakan pertuduhan di mahkamah dibuat atas kecuaian suspek yang jelas mendatangkan bahaya kepada pengguna jalan raya lain.
“Kami memandang serius perbuatan ini dan tidak akan berkompromi serta akan mengambil tindakan tegas terhadap mereka yang melanggar undang-undang,” ujarnya.
Dalam masa sama, pihaknya turut merakamkan penghargaan kepada orang awam yang menyalurkan maklumat dalam membantu polis sehingga suspek berjaya ditahan.-K! ONLINE


Banjir : PGA tetap kawal sempadan negara
Oleh YATIMIN ABDULLAH

10 Januari 2021, 2:25 pm
RANTAU PANJANG – Pasukan Gerakan Am (PGA) Batalion 7 tetap setia menjaga perbatasan negara daripada sebarang kegiatan jenayah meskipun sempadan Malaysia-Thailand di negeri ditenggelami banjir sejak beberapa hari lalu.
Pegawai Pemerintah PGA Batalion 7, Superintendan Azhari Nusi berkata, rondaan di kawasan Op Benteng Covid-19 bermula dari Rantau Panjang ke Tumpat tetap berjalan seperti biasa meskipun terdapat pos kawalan pasukan itu ditenggelami banjir.
“Saya memghargai komitmen anggota yang sentiasa kental melaksanakan tugas meskipun berdepan kesukaran di musim tengkujuh ini
“Ketika musim banjir ini, kami menggunakan kenderaan pacuan empat roda dan kenderaan berat seperti lori bagi memastikan jenayah rentas sempadan dapat dikekang. Selain itu, kita mahu keselamatan negara sentiasa berada pada tahap terbaik,” katanya.
Beliau berkata demikian ketika turun padang meninjau situasi semasa pengugasan PGA Batalion 7 di Op Benteng Covid-19 di sini semalam.
Sementara itu, Koperal Khairul Anuar Salleh, 40, yang bertugas di Pos Salleh Berek memberitahu, dia sudah biasa berdepan dengan situasi itu setiap kali musim banjir.

“Saya telah bertugas di sempadan negara di negeri ini sudah lapan tahun.
“Meskipun berdepan kesukaran untuk mengharungi air, namun rondaan penugasan tetap dijalankan seperti biasa,” ujarnya.
Menurutnya, anggota PGA tidak akan berganjak daripada melakukan tugasan agar sempadan negara dikawal rapi. -K! ONLINE


Tok Pa positif Covid-19
10 Januari 2021, 1:45 pm
PETALING JAYA- Menteri Di Jabatan Perdana Menteri (Ekonomi) Datuk Seri Mustapa Mohamed disahkan positif Covid-19 selepas mendapat ujian saringan malam tadi.
Pejabat Menteri memaklumkan, beliau menjalani ujian setelah tiba di Kota Bharu dari Kuala Lumpur pagi semalam.
“Beliau telah dimasukkan ke wad Hospital Raja Perempuan Zainab II (HRPZ II), Kota Bharu, Kelantan pada pukul 10.30 malam tadi untuk pemantauan dan keadaannya stabil,” katanya dalam satu kenyataan hari ini.
Terdahulu, beliau pada 1 Januari lalu telah menjalani ujian saringan dan disahkan negatif.
“Datuk Seri Mustapa Mohamed memohon maaf di atas kesulitan yang timbul akibat daripada perkara ini dan memohon agar semua pihak berdoa kepada Allah memudahkan urusan kita semua,” ujarnya. -K! ONLINE


Maut akibat melanggar babi melintas jalan
Oleh KOSMO!

10 Januari 2021, 2:01 pm
ROMPIN – Seorang penjual buah maut semalam selepas lima hari bertarung nyawa akibat melanggar babi melintas jalan dalam kejadian di sini pada 5 Januari lalu.
Mangsa, Abnu Hajar Diang Ibrahim, 58, yang mengalami kecederaan parah pada kepala koma selepas itu.
Ketua Polis Daerah, Deputi Superintendan Azari Miskon berkata, kejadian kira-kira pukul 6.30 pagi itu berlaku ketika mangsa dalam perjalanan dari Rompin ke sawah Sepayang.
“Apabila sampai di tempat kejadian, mangsa yang menunggang motosikal jenis Honda Dash terlanggar babi yang melintas jalan.
“Mangsa telah dihantar ke Hospital Rompin untuk menerima rawatan awal dan dirujuk ke Hospital Tengku Ampuan Afzan (HTAA) Kuantan untuk rawatan selanjutnya,”katanya di sini, hari ini.
Beliau memberitahu, mangsa disahkan meninggal dunia di HTAA pada pukul 5.20 petang semalam.

Menurutnya, kes disiasat mengikut Seksyen 41(1) Akta Pengangkutan Jalan 1987 dan berdasarkan siasatan awal kejadian berpunca melanggar binatang. -K! ONLINE


Maut kereta bertembung pacuan empat roda
Oleh NUR SHARIEZA ISMAIL

10 Januari 2021, 2:32 pm
SEPANG – Seorang lelaki maut selepas terbabit dalam kemalangan membabitkan tiga buah kenderaan di selekoh Jalan Salak/Sepang awal pagi semalam.
Dalam kejadian kira-kira pukul 2 pagi itu, mangsa berbangsa Cina berusia 37 tahun yang memandu kereta jenis Perodua Kancil mengalami kecederaan parah pada bahagian badan serta kepala dan meninggal dunia di tempat kejadian.
Timbalan Ketua Polis Daerah Sepang, Superintendan Md. Noor Aehwan berkata, kemalangan berhampiran kuil India itu melibatkan tiga buah kenderaan iaitu kenderaan jenis Perodua Kancil, sebuah kenderaan pacuan empat roda jenis Toyota Hilux dan juga sebuah motosikal jenis Yamaha.
Menurut beliau, siasatan awal di tempat kejadian mendapati sebelum kejadian berlaku mangsa yang memandu Perodua Kancil sedang dalam perjalanan dari arah Sepang menghala ke Salak.
“Manakala pemandu kenderaan pacuan empat roda dan penunggang motosikal  masing-masing dari arah Salak menghala ke Sepang.
“Bagaimanapun setibanya di lokasi kejadian, salah sebuah kenderaan iaitu di antara kenderaan mangsa dan kenderaan pacuan empat roda yang dipandu seorang lelaki Cina tidak dapat dikawal lalu masuk ke laluan bertentangan dan bertembung.

“Tidak lama kemudian datang sebuah motosikal yang ditunggang seorang lelaki Melayu dari arah Salak dan tidak sempat mengelak kenderaan mangsa yang tersadai melintang di laluannya,” katanya dalam satu kenyataan di sini.
Md. Noor Aehwan berkata, penunggang motosikal berkenaan terlanggar bahagian belakang bucu sebelah kanan kenderaan mangsa sebelum terbabas ke bahu jalan arah bertentangan.
Katanya, kes akan siasat dibawah Seksyen 41(1) Akta Pengangkutan Jalan 1987.  -K! ONLINE


Lagi wanita diperdaya kenalan Facebook
Oleh KOSMO!

10 Januari 2021, 1:54 pm
Oleh MOHD. SHAHRULANOOR ISHAK
KUANTAN – Seorang peniaga di sini kerugian RM5,500 sejurus membayar kos pengangkutan ke atas barang dikirim kenalan Facebook yang baharu dikenalinya.
Kejadian bermula selepas wanita berusia 26 tahun itu berkenalan dengan lelaki bernama Chris Wang melalui laman sosial tersebut pada 29 Disember tahun lalu.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, lelaki berkenaan menghantar barang kepada mangsa yang berupa hadiah tanda persahabatan.
“Pada 7 Januari lalu, mangsa dihubungi individu yang memperkenalkan diri dari pihak kastam dan meminta wanita itu membayar kos pengangkutan barang.
“Tanpa sebarang syak, mangsa membuat bayaran kepada akaun milik seorang wanita pada keesokan hari,” kata beliau melalui kenyataan hari ini.

Mohd. Wazir menambah, individu yang sama sekali lagi telah menghubungi mangsa pada 9 Januari dan meminta bayaran pengesahan anti penyelewengan wang kepada kastam.
“Mangsa mula berasa sangsi dan tidak melakukan bayaran dan terus membuat laporan polis kerana berasa tertipu,” katanya.
Laporan dibuat mangsa di Balai Polis Jaya Gading di sini semalam dan kes disiasat mengikut Seksyen 420 Kanun Keseksaan. -K! ONLINE


Volkswagen tawar rebat RM1,000 sempena Tahun Baru Cina
Oleh LUQMAN RIDHWAN MOHAMED NOR

10 Januari 2021, 2:12 pm
PETALING JAYA – Volkwagen Passenger Cars Malaysia (VPCM) menawarkan Rebat Ang Pao bernilai RM1,000 bagi jentera Volkswagen sempena Tahun Baru Cina (CNY) bulan hadapan.
VPCM dalam satu kenyataan memberitahu, kenderaan yang terlibat dalam promosi tersebut ialah Tiguan Allspace Highlinine, Tiguan Allspace R-Line, Arteon R-Line, Passat Elegance dan Passat R-Line.
“Pelanggan yang menempah menerusi eShowroom akan mendapat penjimatan eksklusif tambahan online selain rebat ditawarkan.
“Mereka yang berminat dengan varian Passat juga akan menerima insurans setahun percuma atau penjimatan RM5,500,” katanya baru-baru ini.
Selain itu, menurut VPCM, pelanggan mereka juga akan menerima pelbagai lagi tawaran di bawah Kempen Servis Selepas Jualan CNY bagi alat-alat ganti dan minyak enjin.
Katanya, mereka juga akan menerima Pemeriksaan Servis 5 Bintang percuma, diskaun sehingga 20 peratus bagi bateri dan tayar serta paket ang pao Volkswagen percuma,” katanya. – K! ONLINE


[KEMASKINI] Boeing pantau nahas Sriwijaya Air
Oleh KOSMO!

10 Januari 2021, 2:24 pm
JAKARTA – Pengeluar pesawat yang berpangkalan di Amerika Syarikat, syarikat Boeing turut tampil memberi respons awal berhubung insiden pesawat Sriwijaya Air SJ182 737-500 terhempas di Indonesia, lapor portal CNBC Indonesia.
Syarikat Boeing yang tersenarai di Bursa New York menyatakan pihaknya sedia maklum berhubung nahas membabitkan pesawat
Sriwijaya Air dari Jakarta ke Pontianak sebelum terputus hubungan dan dipercayai terhempas di perairan Pulau Lancang, Kepulauan Seribu.
“Kami sedia maklum tentang laporan media dari Jakarta dan masih terus memantau keadaan,” menurut Boeing di akaun Twitter rasmi menerusi satu perkongsian malam semalam.
“Kami sedang berusaha untuk mendapatkan lebih banyak maklumat,” tambah syarikat pengeluar kapal terbang yang juga pesaing Airbus.

We are aware of media reports from Jakarta regarding Sriwijaya Air flight SJ-182. Our thoughts are with the crew, passengers, and their families. We are in contact with our airline customer and stand ready to support them during this difficult time.
— The Boeing Company (@Boeing) January 9, 2021

Insiden terbaharu itu menambah rekod kemalangan udara membabitkan pesawat keluaran Boeing. Dua nahas buruk yang masih diingat ramai ialah pesawat Boeing 737 Max 8 yang digunakan syarikat penerbangan Lion Air.

Pesawat Lion Air JT 610 yang berlepas dari Lapangan Terbang Soekarno-Hatta ke Lapangan Terbang Depati Amir, Pangkalpinang.
Kapal terbang itu dilaporkan terhempas selepas 13 minit berlepas pada 29 Oktober 2018 sekali gus mengorbankan semua 189 penumpang dan anak kapal.
Selain itu, pesawat jenis sama Boeing 737 Max 8 yang digunakan syarikat penerbangan Ethiopian Airlines dilaporkan terhempas pada 10 Mac 2019. Kemalangan itu membunuh semua 157 penumpang dan anak kapal. – Agensi
Artikel berkaitan nahas Sriwijaya Air
BACA>> Boeing pantau nahas Sriwijaya Air
BACA>> Raja Salman ucap takziah
BACA>> Jaket keselamatan penumpang ditemui
BACA>> Menteri, Panglima TNI sertai operasi pencarian
BACA>> Cebisan daging dipercayai milik penumpang Sriwijaya Air dijumpai
BACA>> Presiden Jokowi arah pencarian diperhebat
BACA>> Pesawat Sriwijaya Air dipercayai terhempas
BACA>> Sriwijaya Air hilang, terputus hubungan


Pemandu lori, kelindan maut
Oleh NUR SHARIEZA ISMAIL

10 Januari 2021, 2:22 pm
SEPANG – Seorang pemandu lori dan kelindan maut selepas lori tanpa muatan yang dipandunya terbabit dalam kemalangan dengan sebuah lagi lori yang membawa muatan batu-bata di Kilometer (KM) 38.7 Lebuhraya Utara-Selatan Hubungan Tengah (Elite) dari arah Shah Alam menghala ke Nilai, malam kelmarin.
Dalam kejadian kira-kira pukul 8 malam itu, pemandu lori jenis bonded yang dipandu seorang lelaki Melayu berumur 31 tahun bersama kelindannya seorang lelaki Melayu berumur 36 tahun, mengalami kecederaan parah selepas tersepit dan meninggal dunia di tempat kejadian.
Timbalan Ketua Polis Daerah Sepang, Superintendan Md. Noor Aehwan berkata, sebelum kejadian kemalangan berlaku, lori bonded 10 tan yang tiada muatan itu dalam perjalanan dari arah Shah Alam menghala ke Nilai.
“Bagaimanapun setibanya di lokasi kejadian, lori bonded 10 tan yang dipandu tidak dapat dikawal lalu telah melanggar belakang lori muatan batu bata.
“Akibat perlanggaran tersebut, pemandu serta kelindannya tersepit dalam lori terbabit dan disahkan meninggal dunia di tempat kejadian oleh pihak forensik hospital,” katanya dalam kenyataan di sini.
Md. Noor Aehwan, bagaimanapun, pemandu lori yang membawa muatan batu bata itu bersama kelindan iaitu isterinya hanya mengalami kecederaan ringan.

Katanya mayat kedua-dua mangsa telah dibawa ke Hospital Serdang untuk dibedah siasat.
“Semua kenderaan ditahan untuk urusan pemeriksaan lanjut Puspakom dan Kimia,” katanya.
Kes akan disiasat dibawah Seksyen 41 (1)Akta Pengangkutan Jalan 1987.  -K! ONLINE


Anushka Sharma dapat anak perempuan
Oleh KOSMO!

11 Januari 2021, 9:15 pm
NEW DELHI – Aktres popular Bollywood , Anushka Sharma selamat menimang cahaya mata sulung tengah hari tadi, lapor Times Of India sebentar tadi.
Berita itu disahkan oleh suaminya, Virat Kohli menerusi status di laman Twitter.
“Kami dengan rasa gembira ingin mengumumkan kelahiran anak sulung kami, seorang bayi perempuan pada 11 Januari 2021.
“Anushka dan bayi berada dalam keadaan baik. Kami berharap anda dapat menghormati privasi kami sekeluarga buat sementara waktu,” tulis Virat.

Anushka berkahwin dengan Virat yang pemain kriket kebangsaan India, pada 2017 dalam sebuah majlis tertutup di Itali. – Agensi


Murid sekolah rendah, tingkatan 1 hingga 4 belajar online
Oleh NOR IDAYU BOSRO

11 Januari 2021, 9:31 pm
PUTRAJAYA – Sesi persekolahan secara bersemuka di institusi pendidikan di kawasan yang dikenakan Perintah Kawalan Pergerakan (PKP) hanya melibatkan calon peperiksaan utama termasuk Sijil Pelajaran Malaysia (SPM) bagi sesi 2020 dan 2021.
Kebenaran itu juga melibatkan calon yang menduduki  Sijil Tinggi Persekolahan Malaysia (STPM), Sijil Kemahiran Malaysia (SKM), Sijil Vokasional Malaysia (SVM), Sijil Tinggi Agama Malaysia (STAM), Diploma Vokasional Malaysia (DVM) serta peperiksaan antarabangsa yang setara.
Kementerian Pendidikan (KPM) dalam satu kenyataan berkata, murid sekolah berasrama penuh dan asrama sekolah harian yang akan menduduki peperiksaan tersebut dibenarkan pulang ke asrama mulai 16 Januari ini.
“Surat kebenaran khas akan dikeluarkan oleh pihak sekolah bagi membolehkan murid merentas negeri atau daerah untuk pulang ke asrama,” katanya hari ini.
KPM berkata, semua murid sekolah rendah dan murid Tingkatan 1 hingga Tingkatan 4 di sekolah menengah di kawasan PKP akan mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru dan murid mulai 20 Januari depan.
Menurutnya, ketetapan itu juga terpakai kepada murid Semester 2 SVM dan Semester 2 DVM tahun 2020 di Kolej Vokasional.

Sementara itu, KPM berkata, semua guru hendaklah kembali ke stesen tempat bertugas masing-masing sebelum 20 Januari ini bagi tujuan pengoperasian sekolah.
Kenyataan itu berkata, guru yang terlibat dengan peperiksaan SPM/SVM/SKM/STPM/STAM/DVM tahun 2020 dan 2021 di kawasan PKP perlu hadir ke sekolah untuk melaksanakan pengajaran dan pembelajaran (PdP) secara bersemuka.
“Surat kebenaran khas akan dikeluarkan oleh pihak sekolah bagi membolehkan guru merentas negeri atau daerah untuk hadir ke sekolah,” katanya.
Dalam pada itu, katanya, calon berdaftar yang masih belum menduduki Pentaksiran Kemasukan Sekolah Khusus (PKSK) ke Tingkatan 1, mereka akan mengikuti pentaksiran itu di antara 20 hingga 29 Januari depan.
“Bagi kemasukan ke Tingkatan 4 pula, pentaksiran akan diadakan di antara 15 hingga 25 Februari depan.
“Surat kebenaran khas akan dikeluarkan oleh KPM bagi membolehkan calon merentas negeri atau daerah untuk hadir ke pusat pentaksiran yang ditetapkan,” katanya.
Pada masa sama, KPM berkata, pelajar kolej matrikulasi di kawasan PKP yang telah berada di kolej perlu kekal di kolej masing-masing untuk terus mengikuti pembelajaran secara hibrid.
“Bagi pelajar Institut Pendidikan Guru (IPG) di kawasan PKP, pengajaran dan pembelajaran bagi semua program pengajian akan dilaksana secara dalam talian mulai 17 Januari ini.
“Di samping itu, semua tadika swasta yang berdaftar dengan KPM boleh terus beroperasi secara bersemuka,” katanya.
Dalam perkembangan sama, KPM berkata, bagi kawasan PKP Bersyarat dan PKP Pemulihan, pengoperasian institusi pendidikan di bawah KPM dan semua kategori Institusi Pendidikan Swasta (IPS) yang berdaftar dengan KPM termasuk sekolah antarabangsa adalah berdasarkan takwim institusi masing-masing.
KPM menyarankan agar semua ketetapan itu turut diikuti oleh sekolah-sekolah yang tidak berdaftar dengan KPM termasuk sekolah di bawah kerajaan negeri.
Tambahnya, KPM akan sentiasa mengambil langkah-langkah perlu selaras dengan Garis Panduan Pengurusan dan Pengoperasian Sekolah dalam Norma Baharu; Garis Panduan Pengurusan dan Pengoperasian Institut Pendidikan Guru dan Kolej Matrikulasi dalam Norma Baharu serta prosedur operasi standard yang ditetapkan oleh Kementerian Kesihatan dan Majlis Keselamatan Negara.
“Pemantauan berterusan pengoperasian  institusi  pendidikan akan  dilaksanakan  secara berterusan bagi  memastikan  aspek  kesihatan  dan  keselamatan semua warga institusi pendidikan sentiasa diutamakan,” katanya.


Satu kes Covid-19, varian UK dikesan di Malaysia
Oleh KOSMO!

11 Januari 2021, 10:27 pm
PETALING JAYA – Kementerian Kesihatan (KKM) memaklumkan satu kes Covid-19 varian UK B.1.1.7 telah dikesan di Malaysia hari ini.
Ketua Pengarah Kesihatan, Tan Sri Noor Hisham Abdullah berkata, kes tersebut telah dilaporkan daripada seorang pengembara yang mempunyai sejarah perjalanan ke United Kingdom pada Disember lalu.
“Pengembara tersebut didapati positif pada 28 Disember 2020 dan telah diasingkan untuk rawatan lanjut,” katanya dalam satu kenyataan di laman Facebooknya hari ini.
Noor Hisham menambah, KKM telah melakukan pemantauan terhadap kesemua pengembara dari negara-negara yang telah melaporkan kes mutasi varian UK B.1.1.7 ini termasuk United Kingdom, Belanda, Singapura, Turki, Filipina dan India sejak Oktober lalu.
“Sebanyak 968 sampel telah diuji sejak tempoh itu dan telah melakukan genome sequencing bagi mengesan jenis mutasi UK B.1.1.7 ini kepada 24 sampel.
“Setakat 11 Januari lalu, tiada penularan dalam negara telah dikesan berkaitan virus mutasi UK B.1.1.7 tersebut,” ujarnya.

Tambah beliau, KKM melalui Institut Penyelidikan Perubatan (IMR) dan CPRC Kebangsaan akan sentiasa memantau perkembangan mutasi UK B.1.1.7 ini dan akan memaklumkan dari semasa ke semasa.
Jelasnya, walaupun mutasi UK B.1.1.7 ini tidak didapati menyebabkan simptom yang teruk, namun, ia boleh menular dengan mudah dan cepat.
“Orang ramai dinasihati agar sentiasa mengamalkan kebersihan kendiri dengan kerap membasuh tangan, memakai pelitup muka di tempat awam, dan menjaga penjarakan fizikal setiap masa,” jelasnya.-K!ONLINE